title: Shunzhi

text: Qing Shunzhi (, ) (15. maaliskuuta 1638 – 5. helmikuuta 1661) oli mantšulaisen Qing-dynastian kolmas hallitsija ja ensimmäinen tähän sukuun kuuluva Kiinan keisari vuosina 1644–1661. Mantšuruhtinaiden asettama työryhmä valitsi hänet isänsä, Hong Taijin (1592–1643) seuraajaksi syyskuussa 1643, jolloin hän oli viisivuotias. Ruhtinaat nimittivät myös kaksi kanssahallitsijaa: Dorgonin (1612–1650), Qing-dynastian perustajan Nurhacin (1559–1626) neljännentoista pojan, ja Jirgalangin (1599–1655), yhden Nurchacin veljenpojista, jotka molemmat kuuluivat Qing-sukuun.


title: Shunzhi

text: Vuosina 1643–1650 poliittinen valta oli pääasiassa Dorgonin käsissä. Hänen hallituskaudellaan Qing-dynastia valloitti suurimman osan kukistuneelle Ming-dynastialle (1368–1644) kuuluneista alueista, karkotti Ming-dynastian lojaalit kannattajat pitkälle lounaisiin maakuntiin ja loi perustan Qing-dynastian vallalle Kiinassa huolimatta eräistä paljon suuttumusta herättäneistä toimenpiteistä kuten vuoden vuoden 1645 "hiustenleikkuumääräyksestä", jolla Qing-dynastian alamaiset pakotettiin ajamaan otsatukkansa pois ja sitomaan jäljelle jäänyt hiuksensa palmikoksi yhdenmukaisesti mantšulaisen hiusmallin kanssa. Dorgonin kuoltua vuoden 1650 viimeisenä päivänä nuori monarkki alkoi itse hallita. Hän yritti vaihtelevalla menestyksellä taistella korruptiota vastaan ja vähentää mantšuaateliston poliittista vaikutusvaltaa. Vielä 1650-luvulla Ming-dynastialle uskolliset ryhmät tekivät hänelle vastarintaa, mutta vuoteen 1661 mennessä hänen armeijansa olivat voittaneet Qing-dynastian viimeiset viholliset kuten merikapteeni Koxingan (1624–1662) ja Guin prinssin (1623–1662), Eteläisen Ming-dynastian hallitsijan, jotka molemmat menehtyivät seuraavana vuonna. Keisari Shunzhi kuoli 22-vuotiaana isorokkoon, hyvin tarttuvaan tautiin, joka oli endeeminen Kiinassa mutta jota vastaan mantšuilla ei ollut immuniteettia. Hänen seuraajansa oli hänen kolmas poikansa Xuanye, joka oli jo selvinnyt hengissä isorokosta, ja joka hallitsi seuraavat 60 vuotta nimellä Kangxi. Koska Shunzhin valtakaudelta on säilynyt vähemmän asiakirjoja kuin Qing-dynastian myöhempien keisarien ajoilta, Shunzhin valtakausi on jokseenkin huonosti tunnettu vaihe Kiinan historiassa.


title: Shunzhi

text: "Shunzhi" oli tämän keisarin valtakauden kiinalainen nimi. Tällä nimellä on vastineensa mantšun ja mongolin kielissä, koska Qing-dynastia oli mantšulainen ja hallitsi myös monia mongoliheimoja, mikä auttoi Qing-dynastiaa valloittaman Kiinan. Keisarin oma nimi oli Fulin, ja kuoltuaan hän sai temppelinimen Shizu (k-zh|世祖), jolla häntä palvottiin keisarillisessa esi-isien temppelissä.


title: Shunzhi

text: Alkuperäinen kuvateksti selitti, että džurtšenit asuivat lähellä Changbain vuoristoa ja käyttivät peurannahkaisia kenkiä ja kalansuomuista tehtyjä vaatteita.


title: Shunzhi

text: Vielä 1580-luvulla, kun Kiinaa hallitsi Ming-dynastia (1368–1644), džurtšen-kansat asuivat Kiinan koillispuolella alueella, jota nykyään sanotaan Koillis-Kiinaksi tai Mantšuriaksi. Taistelujen tuloksena, joita käytiin 1580-luvulta 1610-luvulle saakka, Nurhaci (1559–1626), Jianzhou-džurtšenien johtaja, yhdisti useimmat džurtšen-heimot valtansa alle. Yksi hänen huomattavimmista uudistuksistaan oli džurtšen-klaanien yhdistäminen neljän erivärisen, keltaisen, valkoisen, punaisen ja sinisen sotalipun alle; kukin näistä ryhmistä jaettiin edelleen kahteen alaryhmään, jotta saatiin aikaan Kahdeksana lippukuntana tunnettu yhteiskunnallinen ja sotilaallinen järjestelmä, lippukunta-armeija. Nurhaci luovutti näiden lippukuntien johdon pojilleen ja pojanpojilleen. Noin vuonna 1612 Nurhaci antoi omalle klaanilleen uuden nimen Aisin Gioro ("kultainen Gioro") toisaalta erottaakseen oman perheensä muista Gioro-suvun haaroista, toisaalta viitatakseen aikaisempaan džurtšenien perustamaan dynastiaan, Jin-dynastiaaan, "kultaiseen dynastiaan", joka oli hallinnut Kiinaa vuosina 1115–1234 Vuonna 1616 Nurhaci julisti perustetuksi "myöhemmän Jin-dynastian" ja julisti täten džurtšenit itsenäisiksi Ming-dynastian alaisuudesta. Muutaman seuraavan vuoden aikana hän valloitti Kiinalta useimmat Liaodongin suurimmat kaupungit. Hänen voittokulkunsa päättyi helmikuussa 1626 Ningyuanin taisteluun, jossa Ming-komentaja Yuan Chonghuan voitti hänet portugalilaisilta vastikään hankkimansa tykin avulla. Todennäköisesti taistelussa haavoittuneena Nurhaci kuoli muutamaa kuukautta myöhemmin.


title: Shunzhi

text: Nurhatšin poika ja seuraaja Hong Taiji (1592–1643) jatkoi isänsä toimia valtion rakentamiseksi: hän keskitti vallan omiin käsiinsä, muotoili myöhemmän Jinin hallinnon kiinalaisen mallin mukaiseksi, hankki mongolit liittolaisiksiin ja värväsi kiinalaisia sotilaita Kahdeksaan lippukuntaan. Vuonna 1629 hän johti sotaretkeä Pekingin läheisyyteen, jossa hän vangitsi kiinalaisia mahtimiehiä, jotka osasivat valaa portugalilaisen mallin mukaisia tykkejä. Vuonna 1635 Hong Taiji muutti džurtšen-kansan nimen mantšuiksi, ja vuonna 1636 hän antoi dynastialleen uuden nimen Qing. Vuonna 1643, Valloitettuaan loputkin Liadongin kaupungit, hän valmisteli taistelua Ming-dynastiaa vastaan, joka oli suurissa vaikeuksissa, koska valtio oli vararikossa, maassa esiintyi tuhoisia kulkutauteja ja laajalle levinnyt nälänhätä oli johtanut kansannousuihin.


title: Shunzhi

text: Kun Hong Taiji kuoli 21. syyskuuta 1643 nimittämättä itselleen seuraajaa, nuori Qing-valtio uhkasi joutua vakavaan kriisiin. Useat vallantavoittelijat, joita Nurhacin toinen ja vanhin elossa ollut poika Daišan, Nurhacin neljästoista ja viidestoista poika Dorgon ja Dodo sekä Hong Taijin vanhin poika Hooge, alkoivat kiistellä keskenään valtaistuimesta. Veljiensä Dodon ja Ajigen ohella 31-vuotias Dorgon johti Valkoisia lippukuntia, 60-vuotias Daišan molempia Punaisia, kun taas 34-vuotias Hooge oli lojaali isänsä kahdelle Keltaiselle lippukunnalle.


title: Shunzhi

text: Päätös siitä, kenestä tuli uusi Qing-keisari, annettiin tehtäväksi prinssien ja ministerien neuvostolle, joka oli mantšujen tärkein päättävä elin, kunnes 1720-luvulla perustettiin Qing-dynastian suuri neuvosto. Monet mantšuprinssit suosittelivat keisariksi Dorgonia, joka oli jo ansioitunut sotilasjohtaja, mutta Dorgon kieltäytyi ja vaati, että yhden Hong Taijin pojista tuli seurata isäänsä. Tunnustaakseen Dorgonin arvoaseman kruunun pysyessä Hong Taijin jälkeläisten sukulinjassa neuvoston jäsenet valitsivat Hong Taijin yhdeksännen pojan, Fulinin, uudeksi keisariksi, mutta päättivät, että Dorgonin ja Nurhatšin veljenpoika Jirgalangin oli käytettävä valtaa niin kauan kuin silloin vasta viisivuotias Fulin oli alaikäinen. Fulin kruunattiin virallisesti Kiinan keisariksi 8. marraskuuta 1643, jolloin hänelle samalla annettiin kiinalainen hallitsijanimi Shunzhi.. Koska Shunzhin valtakaudelta on säilynyt niukasti asiakirjoja, se on jokseenkin huonosti tunnettu vaihe Qing-dynastian historiassa.


title: Shunzhi

text: Helmikuun 17. päivänä 1644 Jirgalang, joka oli kyvykäs sotilasjohtaja mutta jota valtion asioiden hoito ei näyttänyt kiinnostavan, luovutti mielihyvin vallan kaikkiin virallisiin asioihin nähden Dorgonille. Sen jälkeen kun saman vuoden toukokuun 6. päivänä paljastui, että Hooge oli juonitellut Dorgonin hallitusta vastaan, Hooge menetti keisarillisen prinssin arvonimensä ja muut juonessa mukana olleet teloitettiin


title: Shunzhi

text: Dorgonin valtakaudella mantšut valloittivat melkein koko Kiinan lyhyessä ajassa sen jälkeen, kun maassa oli puhjennut laajoja talonpoikaiskapinoita ja Ming-dynastian viimeinen keisari Chongzhen oli 25. huhtikuuta 1644 tehnyt itsemurhan.


title: Shunzhi

text: Dorgon kuoli odottomatta metsästysmatkalla 31. joulukuuta 1650. Tämä johti kiihkeisiin valtataisteluun ja antoi aihetta syvällisille poliittisille uudistuksille. Koska Dorgonin kannattajilla oli hovissa yhä suuri vaikutusvalta, Dorgon sai keisarillisen hautauksen ja postuumisesti keisarillisen arvonimen "Oikeamielinen keisari ("yi huangdi" 義皇帝).. Samana päivänä tammikuun puolivälissä 1651 kuitenkin muutamat Dorgonin kannattajan Ubain johtamat Valkoisten lippukuntien upseerit vangitsivat Dorgonin veljen Ajigen peläten, että hän saattaisi julistautua uudeksi hallitsijaksi; Ubai ja hänen upseerinsa nimittivät sen sijaan itsensä useiden ministeriöiden puheenjohtajiksi ja valmistautuivat hallitsemaan valtakuntaa.


title: Shunzhi

text: Sillä välin Jirgalang, jolta vuonna 1647 oli riistetty hallitsijan arvo, sai kannatusta lippukunta-armeijan upseereilta, jotka olivat olleet tyytymättömiä Dorgonin valtakautena. Saadakseen keisarille tukea Keltaisten lippukuntien keskuudesta, jotka olivat kuuluneet Qing-monarkille Hong Taijin ajoista saakka, ja voittaakseen puolelleen seuraajia Dorgonin Täysin Valkoisesta lippukunnasta, Jirgalang antoi näille nimen "Ylimmät kolme lippukuntaa" ("shang san qi" 上三旗; Manchu: "dergi ilan gūsa"), ja siitä lähtien he nämä olivat keisarin hallinnassa ja valvonnassa. Oboi ja Suksaha, joista vuonna 1661 keisari Kangxin aikana tuli sijaishallitsijoita, kuuluivat niihin lippukunta-armeijan upseereihin, jotka tukivat Jirgalangia, ja Jirgalang kutsui koolle Neuvottelevien Prinssien Neuvoston palkitakseen heidät.


title: Shunzhi

text: Jirgalang ilmoitti 1. helmikuuta, että tuolloin 13-vuotias Shinzhi saisi nyt haltuunsa täyden keisarillisen vallan. Holhoojahallitus siis lakkautettiin kokonaan. Helmikuun lopulla tai maaliskuun alussa hän syytti Dorgonia keisarin vallan tavoittelusta: Dorgonia pidettiin syyllisenä, ja häneltä riistettiin postuumisti kaikki hänelle postuumisti myönnetyt arvo- ja kunnianimet. Jirgalang jatkoi hallinnon puhdistamista Dorgonin klikin entisistä jäsenistä ja myönsi korkeita arvoasemia ja aatelisarvoja kasvavalle joukolle Kolmen Keisarillisen Lippukunnan seuraajia, niin että vuonna 1652 kaikki Dorgonin entiset kannattajat oli joko tapettu tai tehokkaasti erotettu viroistaan.


title: Shunzhi

text: Vain hieman yli kahden kuukauden kuluttua valtaantulostaan, 7. huhtikuuta 1651, Shunzhi antoi julistuksen, jonka mukaan hän tulisi kitkemään korruption virkamieskunnasta. Tämä julistus sai aikaan paljon kiistoja oppineiden välillä, jotka antoivat hänelle paljon huolta hänen kuolemaansa saakka. Yhtenä ensimmäisistä toimistaan hän erotti suuren akateemikko Feng Quanin (馮銓; 1595–1672), pohjoiskiinalaisen, joka asetettu syytteeseen valtiorikoksesta jo vuonna 1645 muuta jonka sijaishallitsijana toiminut Dorgon oli sallinut jäädä virkaansa. Fengin tilalle Shunzhi nimitti Chen Mingxian (陳名夏; n. 1601–1654), vaikutusvaltaisen eteläkiinalaisen, jolla tunnettiin hyvin Jiangnanin kirjallisissa piireissä. Vaikka myös Chen joutui vuoden 1651 lopulla erotetuksi syytettynä vaikutusvaltansa väärinkäytöstä, hänet palautettiin virkaansa vuonna 1653, ja pian hänestä tuli Chunzhin läheinen henkilökohtainen neuvonantaja. Hänen sallittiin jopa luonnostella keisarillisia käskykirjeitä, kuten Ming-dynastian aikaiset "suuret sihteerit" olivat tehneet. Vielä vuonna 1653 Shunzhi päätti kutsua erotetun Feng Quanin takaisin, mutta sen sijaan että olisi tasapainottanut etelä- ja pohjoiskiinalaisten virkamiesten määrät hovissa, niin kuin keisari oli tarkoittanut, Fengin paluu vain kiihdytti virkamieskunnan sisäisiä riitaisuuksia. Useissa kiistoissa, joita hovissa käytiin vuosina 1653–1654, eteläkiinalaiset muodostivat oman ryhmittymänsä, joka vastusti pohjoiskiinalaisia ja mantšuja. Huhtikuussa 1654, kun Chen Mingxia puhui pohjoiskiinalaiselle virkamiehelle Ning Wanwolle (寧完我; d. 1665) Ming-dynastian aikaisten hoviasujen palauttamisesta, Ning antoi Chenin heti ilmi keisarille ja syytti häntä monista rikoksista kuten lahjusten ottamisesta, nepotismista, nurkkakuntaisuudesta ja keisarillisten erioikeuksien uhmaamisesta. Chen teloitettiin kuristamalla 27. huhtikuuta 1654.


title: Shunzhi

text: Marraskuussa 1657 syntyi suuri lahjusskandaali Shunzhin maakuntatasoisessa virkamiestutkinnossa Pekingissä. Kahdeksan jiangnanilaista kokelasta, jotka olivat Pekingin virkamiesten sukulaisia, lahjoivat kokeen järjestäjiä siinä toivossa, että olisivat saaneet paremmat arvosanat tutkinnossa. Seitsemän tutkinnon valvjojaa, jotka todettiin syyllisiksi lahjusten vastaanottoon, teloitettiin, ja useita satoja tuomittiin muihin rangaistuksiin kuten maastakarkotukseen tai omaisuuden takavarikointiin. Skandaali, joka pian levisi Nankingin tutkintopiireihin, paljasti virkamieskunnassa laajalle levinneen korruption ja vaikutusvallan väärinkäytön, ja pian monet pohjoiskiinalaiset moralistiset virkamiehet pitivät asiaan syynä sitä, että etelässä oli kirjallisia kerhoja ja että klassinen oppineisuus oli rappeutunut.


title: Shunzhi

text: Lyhyen valtakautensa aikana keisari Shunzhi rohkaisi Han-kiinalaisia osallistumaan hallitustoimiin ja palautti monia vanhoja kiinalaisia instituutioita, jotka Dorgonin sijaishallituksen aikana oli poistettu tai menettäneet merkityksensä. Hän keskusteli historiasta, Kiinan klassisesta kirjallisuudesta ja politiikoista suurten akateemikoiden kuten edellä mainitun Chen Mingxian kanssa, jan hänen hoviinsa asettui uusia miehiä kuten Wang Xi (王熙; 1628–1703), nuori pohjoiskiinalainen, joka osasi sujuvasti mantšua. "Kuusi asetusta" ("Liu yu" 六諭), jotka Shunzhi antoi vuonna 1652, edelsivät Kangxin "pyhiä asetuksia" ("Shengyu" 聖諭) vuodelta 1670: ne olivat kungfutselaisen ortodoksian paljaat luut", jotka vaativat maan asukkaita kunnioittamaan vanhempiaan ja esivanhempiaan sekä noudattamaan lakeja. Toisena askelena kohti kiinalaismallista hallintoa keisari palautti Hanlinin akatemian ja Suuren kanslian vuonna 1658. Nämä kaksi palautettua Mingin aikaista instituutiota vähensivät vielä mantšulaisen yläluokan valtaa ja uhkasivat herättää henkiin oppineiden politikoinnin, joka oli ollut Ming-dynastian loppuaikojen vaivana, kun keskinään eripuraiset ryhmittymät yrittivät kilvan vaikuttaa suuren kanslian toimiin.


title: Shunzhi

text: Vähentääkseen Keisarillisen hoviviraston ja mantšuaateliston vaikutusvaltaa Shunzhi perusti heinäkuussa 1653 Kolmetoista Virastoa (十三衙門) eli Kolmentoista Eunukin Toimistot, jotka olivat mantšujen valvonnassa mutta joiden jäsenet eivät olleet mantšuja vaan kiinalaisia eunukkeja. Dorgonin aikana eunukit olivat olleet ankarassa valvonnassa, mutta nuori keisari käytti heitä hyväkseen vastustaakseen muita valtakeskuksia, samoin kuin olivat tehneet hänen äisinsä Dowager Ziaozhuang ja aikaisempi sijaishallitsija Jirgalang. Eunukit saivatkin 1650-luvun lopulla jälleen suuren vaikutusvallan: he antoivat neuvoja virkanimitysasioissa ja jopa kirjoittivat säädöksiä. Koska eunukit eristivät keisarin virkamieskunnasta, sekä mantšulaiset että kiinalaiset virkamiehet pelkäsivät sen eunukkien vaikutusvallan paluuta, joka oli ollut vitsauksena Ming-dynastian loppuaikoina. Vaikka keisari arvostelikin ankarasti eunukkien toimia, Shunzhin suosikkieunukki Wu Liangfu (吳良輔; k. 1661), joka 1650-luvun alussa oli auttanut häntä voittamaan Dorgonin kannattajat, todettiin syylliseksi korruptioskandaaliin vuonna 1658. Koska Wu sai lahjusten vastaanotosta vain moitteita, mantšuyläluokka alkoi pitää eunukkien kasvavaa vaikutusvaltaa uhkana omalle asemalleen. Pian Shunzhin kuolman jälkeen, maaliskuussa 1661, Oboi ja muut Kanxhin sijaishallitsijat lakkauttivatkin Kolmetoista virastoa ja määräsivät Wu Liangfun teloitettavaksi.


title: Shunzhi

text: Vuonna 1646, kun Bolon johtamat Qing-armeijat etenivät Fuzhoun kaupunkiin, he olivat kohdanneet Riukiusaarten ja Annamin kuningaskunnan lähettiläitä sekä Manilan espanjalaisia. Nämä lähetystöt olivat tulleet tapaamaan Eteläisen Mingin jo kukistunutta keisari Longwua, mutta heidät lähetettiin kotiin ja heitä kehotettiin alistumaan Qingin valtaan. Riukiusaarten kuningas lähetti ensimmäisen Qingin vaatimat verot vuonna 1649, Siam vuonna 1652 ja Annam 1661, sen jälkeen kun viimeiset Mingin vastarinnan pesäkkeet oli saatu poistetuksi Yannanista, joka rajoittui suoraan Annamiin.


title: Shunzhi

text: Myös sulttaani Abu Al-Muhammad Haiji Khan, Mughal-valtakunnan ruhtinas, joka hallitsi Turfanissa, oli lähettänyt edustajansa pyytämään Kiinan ja Mughal-valtakunnan välisten kauppasuhteiden palauttamista, jotka olivat olleet poikki Ming-dynastian kukistuttua. Edustajat oli lähetetty pyytämättä, mutta Qing suostui ottamaan sen vastaan ja salli sen harjoittaa kauppaa Qingin asettamin ehdoin Pekingissä ja Lanzhoussa. Tämä sopimus ei kuitenkaan kestäny kauan, vaan sen lopetti luoteis-Kiinassa 1646 puhjennut muslimikapina. Hamin ja Turfanin maksamat verot ja kaupankäynti niiden kanssa aloitettiin uudestaan vuonna 1656. Vuonna 1655 Qin-hovi kuitenkin päätti, että Turfanin lähetystöjen sallittaisiin käydä Pekingissä vain joka viides vuosi.


title: Shunzhi

text:
Vuonna 1651 nuori keisari kutsui vierailulle Lozang Gyatson, viidennen Dalai-laman,
Tiibetin buddhalaisten uskonnollisen johtajan, joka oli Khoshot-mongolien hallitsijan Gushri Khanin avustuksella äsekttäin yhdistänyt uskonnollisen ja maallisen vallan Tiibetissä. Qing-keisarit olivat toimineet Tiibetin buddhalaisten suojelijoina ainakin jo vuodesta 1621, Nurhacin ajoista lähtien, mutta kutsun takana oli myös poliittisia syitä. Tiibet oli nimittäin tulossa mahtavaksi valtakunnaksi Kiinan länsipuolella, ja Dalai Lamalla oli yhä suuri vaikutusvalta mongoliheimojen keskuudessa, joista monet eivät olleet alistuneet Qingin valtaan. Valmistautuakseen tämä "elävän Buddhan" kohtaamiseen Shunzhi määräsi eräälle järven saareen Kielletyn kaupungin luoteispuolelle, entisen Kublai-kaanin palatsin paikalle rakennettavaksi valkoisen Dabogan. Uusittujen kutsujen ja diplomaattisen kirjeenvaihdon jälkeen, jossa keskusteltiin siitä, missä Tiibetin johtajan pitäisi tavata Qing-keisari, Dalai Lama saapui Pekingiin tammikuussa 1653, tai toisten lähteiden mukaan jo aikaisemmin. Myöhemmin Dalai Lama sijoitti tätä vierailua esittävän maalauksen Potalan palatsiin Lhasaan.


title: Shunzhi

text: Samoihin aikoihin mantšujen kotimaan pohjoispuolella venäläiset Vasili Pojarkov (1643–1646) ja Jerofei Khabarov (1649–1653) olivat alkaneet tutkia Amurin laaksoa Venäjän tsaarin toimeksiannosta. Vuonna 1653 Khabarov kutsuttiin takaisin Moskovaan, ja hänen tilalleen lähetettiin Onufriy Stepanov, joka otti komentoonsa Khabarovin kasakkajoukot. Stepanov jatkoi matkaa etelään Sungari-joelle saakka, jonka varsilla hän peri veroja paikallisilta asukkailta kuten daguureilta ja dutšereilta, mutta nämä heimot tekivät vastarintaa, koska he olivat jo joutuneet maksamaan veroa keisari Shunzhille (venäläisissä lähteissä "Shamshakanille"). Vuonna 1654 Stepanov voitti pienen mantšusitajoukon, joka oli lähetetty Ninggutasta ottamaan selvää venäläisten etenemisestä. Vuonna 1655 toinen Qing-komentaja, mongoli Minggadari (k. 1669), voitti Stepanovin joukot Kumarskin linnoituksessa Amurin varrella, mutta tämä ei riittänyt venäläisten karkottamiseksi alueelta. Vuonna 1659 kuitenkin mantšukenraali Šarhūda (1599–1659) hyökkäsi Stepanovia vastaan ainakin 40 sotalaivalla, jotka surmasivat tai vangitsivat useimmat alueelle saapuneet venäläiset. Tämä Qingin voiton jälkeen kasakat pysyivät jonkin aikaa poissa Amurin laaksosta, mutta venäläisten ja mantšujen väliset rajakahakat jatkuivat vuoteen 1689 saakka, jolloin allekirjoitettu Nertšinskin rauhansopimus vahvisti Venäjän ja Kiinan välisen rajan.


title: Shunzhi

text: Vaikka Qing oli Dorgonin johdolla onnistunut työntämään Eteläisen Mingin Etelä-Kiinaan, Ming-lojalismi ei ollut vielä kuollut. Elokuun alussa 1652 Li Dingguo, joka oli toiminut kenraalina Sichianissa rosvokuningas Zhang Zianzhongin alaisuudessa (k. 1647) ja suojeli nyt Eteläisen Mingin keisari Yonglia, valloitti Guilinin takaisin Qingiltä. Kuukauden kuluessa useimmat Qingiä Guangxissa tukeneet sotilasjohtajat siirtyivät Mingin puolelle. Vaikka Li seuraavien kahden vuoden aikana saavuttikin menestystä joissakin sotilaallisissa yhteenotoissa Huguanissa ja Guangdongissa, hän ei onnistunut valtaamaan tärkeitä kaupunkeja takaisin. Vuonna Qing-hovi antoi Hong Chengchoulle tehtäväksi valloittaa maan lounaisosat. Hän piti päämajaansa Changshassa, joka nykyisin kuuluu Hunanin maakuntaan. Hän kokosi kärsivällisesti sotavoimat, mutta vasta vuoden 1658 lopulla Qing-joukot pystyivät pitkällisissä taisteluissa valtaamaan Guizhoun ja Yunnanin. Tammikuun lopulla 1659 mantšuprinssi Donin johtama Qing-sotaväenosasto valtasi Yunnanin pääkaupungin ja karkotti keisari Yonglin maanpakoon Burmaan, jota silloin hallitsi Toungoo-dynastian kuningas Pindale Min. Viimeinen Eteläisen Mingin hallitsija pysyi siellä vuoteen 1662 saakka, jolloin hänet vangitsi ja teloitti Wu Sangui, entinen Ming-kenraali, jonka antautuminen mantšuille oli tehnyt Dorgonille mahdolliseksi Kiinan valloittamisen.


title: Shunzhi

text: Zheng Chenggong ("Koxinga"), jonka keisari Longwu oli vuonna 1646 adoptoinut ja Yongli vuonna 1655 aateloinut, jatkoi myös Eteläisen Mingin puolustamista.. Vuonna 1659, Shunzhin valmistautuessa järjestämään erityisen tutkinnon valtakautensa suurten tekojen ja lounaisilla seuduilla suoritettujen onnistuneiden sotaretkien kunniaksi, Zheng purjehti ylös Jangtse-jokea hyvin aseistetulla laivastolla, valloitti muutamia kaupunkeja Qingiltä ja uhkasi Nankingiakin. Kun keisari kuuli tästä äkillisestä hyökkäyksestä, hänen kerrotaan raivoissaan rikkoneen valtaistuimensa miekalla. Zheng ei kuitenkaan onnistunut valtaamaan Nankingia, ja hän joutui pakenemaan Fujianin maakuntaan Kiinan kaakkoisrannikolle. Qingin laivastojen ahdistamana hän joutui pakenemaan sieltä Taiwaniin huhtikuussa 1661, mutta hän kuoli jo saman vuoden kesänä. Hänen jälkeläisensä tekivät Qing-hallinnolle vastarintaa vuoteen 1683 saakka, jolloin keisari Kangxi onnistui valloittamaan saaren.


title: Shunzhi

text: Sen jälkeen kun Shunzhi vuonna 1651 alkoi itse hallita, hänen äitinsä leskikeisarinna Xiaozhuang järjesti hänelle puolisoksi veljentyttärensä Borjigitin, mutta nuori monarkki hylkäsi uuden keisarinnan vuonna 1653. Seuraavana vuonna Xiaozhuang järjesti toisen keisarillisen avioliiton, ja tällä kertaa hänen poikansa sai puolisokseen äitinsä veljen tyttärenpojan. Vaikka Shunzhi ei pitänyt toisestakaan keisarinnasta, joka postuumisti sai nimen Keisarinna Xiaohuizhang, hänellä ei ollut oikeutta hylätä tätä. Keisarinna ei synnyttänyt yhtään lasta. Vuodesta 1656 lähtien Shunzhi otti toisen puolison, Donggon, joka jesuittojen kertomuksen mukaan oli sitä ennen ollut erään mantšuaatelismiehen vaimo. Hän synnytti Shunzhin neljännen pojan marraskuussa 1657. Keisari olisi halunnut tehdä tästä vallanperijän, mutta tämä kuoli vuoden 1658 alussa, ennen kuin hänelle oli annettu nimeäkään.


title: Shunzhi

text: Keisari Shunzhi oli mieleltään avoin ja luotti kölniläisen jesuiittalähetyssaarnaajan Johan Adam Schall von Bellin neuvoihin niin tähtitiedettä ja teknologiaa kuin uskontoa ja hallitustakin koskevissa asioissa. Vuoden 1644 lopulla Dorgon oli antanut Schallille tehtäväksi laatia uusi kalenteri, koska tämä oli onnistunut ennustamaan pimennykset luotettavammin kuin viralliset kiinalaiset tähtitieteilijät. Dorgonin kuoleman jälkeen Schall pääsi läheisiin väleihin nuoren keisarin kanssa, joka kutsui häntä "isoisäksi" (mantšun kielellä "mafa"). Schallin vaikutus oli suurimmillaan vuosina 1656–1657, ja silloin Shunzhi vieraili usein hänen kotonaan ja keskusteli hänen kanssaan myöhäiseen iltaan saakka. Hän sai erivapauden olla kumartumatta maahan saakka keisarin läsnä ollessa, hänelle luovutettiin tontti kirkon rakentamiseksi Pekingiin, ja hän sai keisarilta jopa luvan adoptoida pojan, sillä Shunzhia vaivasi se, ettei Schallilla ollut perillistä. Castoin toiveitaan Schall ei onnistunut käännyttämään Qing-hallitsijaa kristinuskoin, vaan vuonna 1657 keisarista tuli Zen-buddhalaisuuden vannoutunut kannattaja.


title: Shunzhi

text: Keisari oppi hyvin kiinan kieltä, mikä teki hänelle mahdolliseksi hallita valtiollisia asioita ja arvostaa kiinalaisia taiteita kuten kaunokirjoitusta ja draamaa.. Yksi hänen suosikkiteoksistaan oli Gui Zhuangin (歸莊; 1613–1673) "Lukemattomien murheiden rapsodia" ("Wan chou qu" 萬愁曲), vaikka tämän kirjoittaja olikin Qingin vastustajien Gu Yanwun ja Wan Shouqin läheinen ystävä. Hän osasi myös ulkoa pitkiä osuuksia suositusta "Läntisen kamarin romanssista".


title: Shunzhi

text: Syyskuussa 1660 Shunzhin mielivaimo Donggo kuoli äkillisesti surressaan lapsensa menetystä. Syvän surun valtaamana keisari vaipui masennukseen usean kuukauden ajaksi, kunnes hän 2. helmikuuta 1661 sairastui isorokkoon. Kaksi päivää myöhemmin keisarin uskotut virkamiehet Wang Xi (王熙, 1628–1703) ja Margi kutsuttiin keisarin sairasvuoteen äärelle merkitsemään muistiin hänen viimeisen tahtonsa. Sanama päivänä, 4. helmikuuta, hänen kolmas poikansa Kangxi valittiin hänen seuraajakseen todennäköisesti siksi, koska hän oli jo selvinnyt hengissä isorokosta. Keisari kuoli Kielletyssä kaupungissa 22-vuotiaana 5. helmikuuta 1661.


title: Shunzhi

text: Mantšut pelkäsivät isorokkoa enemmän kuin mitään muuta tautia, koska heillä ei ollut sitä vastaan immuniteettia ja jopa 80 prosenttia isorokkoon sairastuneista mantšuista kuoli siihen. Viimeistään vuodesta 122 saakka he olivat ylläpitäneet virastoa isorokkotapausten tutkimiseksi ja eristäneet siihen sairastuneet tartunnan välttämiseksi. Epidemioiden sattuessa hallitsijaperheen jäsenet oli totuttu lähettämään "isorokon välttämiskeskuksiin" ("bidousuo" 避痘所) heidän suojaamiseksi tartunnalta. Keisari Shunzhi pelkäsi tautia erityisesti, koska hän oli nuori ja asui suuressa kaupungissa lähellä tartunnanlähteitä. Hänen valtakautenaankin isorokkoa oli esiintynyt Pekingissä ainakin yhdeksän kertaa, ja joka kerta keisarin oli ollut pakko mennä suojatulle alueelle kuten "Eteläiseen puistoon" (Nanyuan 南苑), metsästysmaalle Pekingin eteläpuolelle, mihin Dorgon oli 1640-luvulla rakentanut "isorokon välttämiskeskuksen". Lisäksi oli säädetty, että kaupungin kiinalaisten asukkaiden oli muutettava sieltä pois, jos he sairastuivat isorokkoon. Tästä ja muista varotoimenpiteistä huolimatta nuori keisari kuitenkin sairastui siihen.


title: Shunzhi

text: Keisarin viimeinen tahto, joka julkistettiin illalla 5. helmikuuta, oli että hänen nuoren poikansa ollessa alaikäinen oli maata hallitseva neljä sijaishallitsijaa. Oboi, Sonin, Suksaha ja Ebilun, jotka kaikki olivat auttaneet Jirganangia puhdistamaan hovin Dorgonin kannattajista tämän kuoltua vuoden 1650 lopussa. On vaikea päätellä, oliko Shunzhi todella nimittänyt nämä neljä sijaishallitsijoiksi, sillä he ja leskikeisarinna Xiaozhuang selvästikin muuttelivat keisarin testamenttia ennen kuin vahvistivat sen; eräät tutkijat ovat jopa väittäneet sitä kokonaan väärennetyksi. Keisarin testamentin mukaan, sellaisena kuin se julkaistiin, hän olisi myös valitellut alullepanemaansa kiinalaisen mallin mukaista hallintoa, erityisesti eunukkien vaikutusvaltaa ja kiinalaisten virkamiesten suosimista, mantšuylimystön ja mantšuperinteiden laiminlyömistä sekä ihastumistaan vaimoonsa äitinsä sijasta. Vaikka keisari oli usein kumonnut itse aikaisemmin antamiaan määräyksiä, käytännöt, jotka hän testamentissaan ilmaisi hylänneensä, olivat olleet keskeisellä sijalla hänen hallinnossaan siitä lähtien, kun hän oli 1650-luvun alussa alkanut itse hallita. Testamentti, sellaisena kuin se julkaistiin, myönsi "keisarillisen arvovallan manttelin" neljälle sijaishallitsijalle, jotka käyttivät sitä tukena mantšuja suosivalle politiikalleen Oboin sijaishallituksena tunnettuna ajanjaksona 1661–1669


title: Shunzhi

text: Koska hovin lausunnot eivät selvästi ilmaisseet keisarin kuolinsyytä, alkoi pian levitä huhuja, ettei hän ollutkaan kuollut vaan vetäytynyt buddhalaiseen luostariin elääkseen anonyyminä munkkina, joko rakastetun vaimonsa kuoleman aiheuttaman surun vuoksi tai ne mantšuylimykset, jotka hän oli testamentissaan nimennyt sijaishallitsijoiksi, olisivat tehneet vallankaappauksen.. Nämä huhut saivat uskottavuutta siitäkin, että keisari oli 1650-luvun lopulla tullut Zen-buddhalaisuuden innokkaaksi kannattajaksi ja jopa antanut buddhalaisten munkkien asua keisarin palatsissa. Ennen pitkää monet seikat kuten erään munkin kertomus keisarin sairastumisesta isorokkoon ja se, että yksi hänen jalkavaimoistaan ja myös yksi hänen henkivartijoistaan oli tehnyt itsemurhan seuratakseen keisaria hautaan, viittaavat siihen, että Shunzhi todella oli kuollut.


title: Shunzhi

text: Keisarin ruumista pidettiin surunvalitteluja varten Kielletyssä kaupungissa 27 päivää, kunnes se 3. maaliskuuta kuljetettiin ylenpalttisessa juhlakulkueessa Jingshaniin, kukkulalle juuri Kielletyn kaupungin pohjoispuolella, minkän jälkeen suuri määrä arvoesineitä poltettiin hautajaisuhreina. Vasta kaksi vuotta myöhemmin, 1663, ruumis kuljettiin lopulliseen leposijaansa. Toisin kuin mantšuilla tuohon aikaan oli tapana, ruumista ei poltettu vaan Shunzhi haudattiin maahan. Hänen haudattiin paikkaan, joka myöhemmin tuli tunnetuksi Itäisinä Qing-hautoina, 125 kilometriä koilliseen Pekingistä, toisena Qing-dynastian keisarillisista hautausmaista.. Hänen hautansa on osa Xiaolingin mausoleumikompleksia, joka tunnetaan mantšunkielisellä nimellä Hiyoošungga Munggan ja on ensimmäinen kyseiselle alueelle pystytetty mauseoleumi.


title: Shunzhi

text: Väärennetty testamentti, jossa Shunzhi muka pahoitteli mantšuperinteiden hylkäämistä, näytti tukevan keisari Kangxin aikaisten neljän sijaishallitsijan nativistista politiikkaa. Siihen vedoten Oboi ja muut sijaishallitsijat pian lakkauttivat Kolmentoista eunukin toimistot. Muutaman seuraavan vuoden aikana he vahvistivat keisarllisen hoviviraston asemaa, jota johtivat mantšut ja heidän palvelijansa. He lakkauttivat myös Hanlinin akatemian ja rajoittivat prinssien ja ministerien päättävän neuvoston jäsenyyden mantšuille ja mongoleille. Sijaishallitsijat harjoittivat myös hyökkäävää politiikkaa Qingin kiinalaisia alamaisia kohtaan: he teloittivat tusinoittain ihmisiä ja rankaisivat tuhansia muita Jiangnanin seudulla, jossa kirjailijat olivat esittäneet poikkeavia mielipiteitä ja verot viivästyivät, ja pakottivat Kaakkois-Kiinan rannikkoseudun väestön muuttamaan sisämaahan näännyttääkseen Taiwanista käsin johdetun Tungningin kuningaskunnan, jota hallitsivat Koxingan jälkeläiset.


title: Shunzhi

text:
Sen jälkeen kun Kangxi vuonna 1669 vangitsi Oboin, hän palasi monessa asiassa Shunzhin politiikkaan. Hän palautti isänsä suosimat instituutiot kuten Suuren kanslian, jossa kiinalaiset virkamiehet saivat suuren vaikutusvallan valtiollisiin asioihin. Hän kukisti myös Kolmen lääninherran kapinan, jonka olivat aloittaneet kolme kiinalaista sotilasjohtajaa, joilla oli ollut tärkeä osuus mantšujen valloittaessa Kiinan, mutta joista oli tullut kapinallisjohtajia laajoilla alueilla Etelä-Kiinassa. Sisällissota vuosina 1673–1681 koetteli uuden Qing-dynastian alamaisten uskollisuutta, mutta Qing-armeijat selvisivät voittajina. Kun Qingin voitto oli varmistettu, pantiin vuonna 1679 toimeen erityinen tutkinto "korkea-arvoisille monipuolisesti oppineille" laaja-alaisesti oppineille (博學鴻儒 "Boxue hongru") kiinalaisten oppineiden houkuttelemiseksi, jotka olivat kieltäytyneet palvelemasta uutta dynastiaa. Tutkinnon onnistuneesti suorittaneet saivat tehtäväkseen laatia kukistuneen Ming-dynastian virallisen historiateoksen. Kapinat kukistettiin vuonna 1681, samana vuonna, jolloin Kangxi pani alulle inokulaatiot keisariperheen lasten suojaamiseksi isorokolta. Kun Gungningin kuningaskunta vuonna 1683 lopullisesti kukistui, Qing-hallinnon sotilaallinen ylivoima oli täydellinen. Dorgonin, Shiunzhin ja Kangxin luoma institutionaalinen perusta teki Qing-dynastialle mahdolliseksi pystyttää kunnioitettavan suuri ja vakaa keisarihuone ja muuttaa sen "yhdeksi onnistuneimmista keisarikunnista, jotka maailma on tuntenut." Kohtalon ivaa kuitenkin oli, että Kangxin alkuunpanema pitkäaikainen "Pax Manchurica" sai aikaan, että Qing-dynastian Kiina oli kohtalokkaalla tavalla valmistautumaton kohtaamaan 1800-luvulla aggressiivisia ja hyvin aseistettuja eurooppalaisia suurvaltoja.
Keisari Shunzhi (alkuperäiseltä nimeltään Fulin) syntyi mantšulaiseen Aisin Goron klaaniin, Qingin keisarisukuun.Vaikka Aisin Goron virallisessa sukuluettelossa mainitaan vain 19 Shunzhin vaimoa, hautajaisten yhteydessä laaditut asiakirjat osoittavat, että heitä oli ainakin 23. Heistä 11 synnytti lapsia. Hänen valtakaudellaan kaksi näistä sai keisarinnan arvon, ja he molemmat olivat sukua Shunzhin äidille. Vuoden 1644 valloituksen jälkeen keisarinnat ja muut keisarin vaimot tunnettiin yleensä vain arvonimillään ja niiden patrilineaaristen klaanien nimillä, joihin he olivat syntyneet.


title: Shunzhi

text: Shunzhin 22 puolisosta 11 synnytti hänelle kaikkiaan 14 lasta, joista kuitenkin vain neljä poikaa (Fuquan, Xuanye, Changning ja Longxi) sekä yksi tytär (Gongyi Chang) elivät tarpeeksi kauan avioituakseen.


title: Shunzhi

text:
Ennen kuin Qing-hovi muutti Pekingiin vuonna 1644, mantšunaiset käyttivät omia nimiään, mutta vuoden 1644 jälkeen nämä nimet "häviävät sukutauluista ja arkistoiduista asiakirjoista." Vasta kihlattuina keisarin tyttäret saivat arvonimet, joilla heidät siitä lähtien paremmin tunnettiin. Vaikka viisi Shunzhin kuudesta tyttärestä kuoli lapsina, heidät kaikki mainitaan Aisin Gioron sukuluettelossa.
eli aikavälillä 18.1.–16.2.1654. Äiti: keisari Shunzhin puoliso Yang 楊. Meni 1667 naimisiin Nerdun kanssa (訥爾杜; k. 1676)


title: Shunzhi

text: Keisarin adoptoitujen tyttärien nimet, jotka kaikki olivat Qing-hallitsijasukujen jäsenten toisia tyttäriä, ovat arvonimiä, eivät henkilönnimiä.


title: Fulin

text: Fulin voi tarkoittaa seuraavia:


title: Tālivaldis Ķeniņš

text: Tālivaldis Ķeniņš (22. huhtikuuta 1919 Liepāja – 21. tammikuuta 2008 Toronto) oli latvialaissyntyinen, Kanadaan siirtynyt säveltäjä.


title: Tālivaldis Ķeniņš

text: Ķeniņš aloitti musiikin opintonsa Lūcija Garūtan kanssa ja jatkoi niitä Ranskaan vanhempiensa kanssa muutettuaan Grenoblessa Henri Millerin johdolla. Hän sai sävellysopetusta Latvian valtionkonservatoriossa Jāzeps Vītolsilta, mutta toisen maailmansodan jälkeen hän palasi Ranskaan, jossa hän pääsi Pariisin konservatorioon. Siellä häntä opettivat Tony Aubin ja Olivier Messiaen. Vuonna 1950 Ķeniņš valmistui, ja hän oli sävellyksen ensipalkinnon voittaja. Vuonna 1951 hän muutti vaimonsa kanssa Kanadaan. Siellä hän muun muassa toimi latvialaisen seurakunnan urkurina ja opetti Toronton yliopistossa, jonka sävellysjaosta hän johti 1970-luvun lopussa.


title: Tālivaldis Ķeniņš

text: Vuonna 1959 Ķeniņš perusti Toronto Latvian Concert Associationin. Hän kuului Canadian League of Composersiin ja toimi sen puheenjohtajana vuosina 1973–1974. Säveltäjän tuotantoon kuuluu muun muassa kahdeksan sinfoniaa, kaksitoista konserttoa, kantaatteja, kuoro- ja pianoteoksia sekä sävellyksiä erilaisille kamarikokoonpanoille. Ķeniņš otettiin Kolmen tähden ritarikuntaan. Hän oli Latvian Jāzeps Vītols -musiikkiakatemian kunniaprofessori ja toimi kaikkiaan 32 vuotta Toronton yliopistossa ennen emeritusprofessoriksi jäämistään.


title: Alleghenyn laakio

text: Alleghenyn laakio eli Appalakien laakio on kumpuileva ylänköalue joka käsittää Appalakkien länsiosan. Se ulottuu Mohawk-joen laaksosta New Yorkin osavaltiossa lounaaseen Cumberlandin laakioon rajalle Länsi-Virginian eteläosissa. Sen maasto viettää pääosin luoteeseen, mutta joet rajaavat siitä vuoriketjuja kuten Catskillvuoret ja Alleghenyvuoret. Alueen eteläosa kuuluu Ohiojoen valuma-alueeseen, kun taas pohjoisosa jakautuu Alleghenyn, Delawaren ja Susquehannan valuma-alueisiin. Pohjoisin osa on jääkauden jäljiltä pyöreämuotoisesti kumpuilevaa, kun taas eteläisemmässä osassa rinteet ovat jyrkempiä ja maisemat jylhempiä.


title: Alleghenyn laakio

text: Alueen taloudellinen merkitys perustuu kivihiili-, öljy- ja maakaasuvaroihin.


title: Imant Raminsh

text: Imant Karlis Raminsh (s. 18. syyskuuta 1943 Ventspils) on Kanadan kansalaisuuden vuonna 1954 saanut latvialaissyntyinen säveltäjä, kapellimestari, viulisti ja pedagogi. Hän opiskeli Toronton musiikkikonservatoriossa viulunsoittoa Albert Pratzin johdolla ja sitten Toronton yliopistossa. Sävellysopetusta hän sai Tālivaldis Ķeniņšiltä.


title: Imant Raminsh

text: Raminsh oli vuonna 1971 New Caledonia Chamber Orchestran perustava kapellimestari. Hän johti Okanaganin sinfoniaorkesterin kuoroa vuosina 1978–1982 ja toimi myös saman orkesterin viulistina. Hän perusti Aura-kamarikuoron vuonna 1979 ja Okanaganin nuoriso-orkesterin 1989. Hän on opettanut musiikin teoriaa yksityisesti ja vuodesta 1977 lähtien Vernon Music Schoolissa.


title: Imant Raminsh

text: Varhaisella urallaan Raminsh sai tunnettavuutta varsinkin kuoroteoksillaan, mutta hän siirtyi onnistuneesti instrumentaaliseen säveltämiseen 1990-luvulla. Hänen viulukonserttonsa (1997) oli Vancouverin sinfoniaorkesterin kantaesittämä, ja hän sävelsi myös fagottikonserton, joka kantaesitettiin huhtikuussa 2000. Joissain teoksissaan Raminsh on yhdistänyt kuoron ja soitinmusiikin maailmat. Näihin kuuluu "Symphony of Psalms" (yhdeksänosainen kappale kuorolle ja orkesterille, laulettu kahdeksalla kielellä). Tämä teos kantaesitettiin Carnegie Hallissa huhtikuussa 2002. Raminsh sävelsi lastenoopperan "The Nightingale", joka kantaesitettiin vuonna 2005.


title: Imant Raminsh

text: Vuonna 2006 Raminsh otettiin Latvian Kolmen tähden ritarikuntaan.


title: Masahiro Tanaka

text: Masahiro Tanaka (, s. 1. marraskuuta 1988 Itami) on japanilainen baseballpelaaja, joka on vuodesta 2014 lähtien edustanut MLB-liigassa pelaavaa New York Yankeesiä. Hänen pelipaikkansa on syöttäjä.


title: Masahiro Tanaka

text: Ennen Pohjois-Amerikan kentille siirtymistään Tanaka pelasi NPB-liigan  Tohoku Rakuten Golden Eaglesissa.


title: Rockdale Temple

text: Rockdale Temple on vanhin juutalaisseurakunta Alleghenyvuorten länsipuolella ja samalla Ohion vanhin, toiseksi vanhin aškenasiseurakunta ja yksi vanhimmista synagogista Yhdysvalloissa. Se sijaitsee Amberleyssa, joka on Cincinnatin esikaupunkialuetta.


title: Rockdale Temple

text: Kymmenen englantilaissyntyisen ortodoksijuutalaisen ryhmä perusti Congregation Bene Israelin vuonna 1824. Juutalaisväestön muutto Avondalen ja Walnut Hillsin lähiöihin johti Rockdale Templen rakentamiseen vuonna 1906. Uusin synagoga on rakennettu vuonna 1970.


title: Suuhygienia

text: Suuhygienia on suun terveyden hoitoa, joka voidaan määritellä suun sairauksien ehkäisyksi. Suuhygienia koostuu asianmukaisesta ja säännöllisestä hampaiden harjauksesta ja hammaslangan tai vastaavien hammasväleihin mahtuvien välineiden säännöllisestä käytöstä. Suun terveyden hoitamiseen voidaan käyttää lisäksi esimerkiksi suuvettä. Suuhygienialla on merkittävät vaikutukset ihmisen terveyteen, erityisesti vanhemmalla iällä. Epäonnistuminen suun terveyden hoidossa voi johtaa muiden muassa juurihoitojen tarpeeseen, hampaiden heilumiseen ja hampaiden poistamiseen ja sen seurauksena hammasimplanttien tai -proteesien tarpeeseen. Suuhygienistit ja hammaslääkärit ovat suun terveyteen erikoistuneita ammattilaisia.


title: Suuhygienia

text: Suuhygienian tarkoituksena on minimoida suun sairauksia aiheuttavat mikrobit, mikä saavutetaan poistamalla hampaiden pinnalle kertynyt haitallisia bakteereja sisältävä plakki. Kun plakin määrä hampaiden pinnoilla lisääntyy, karieksen riski kasvaa, kun plakin bakteerit hyödyntävät hampaiden pinnoille jääneitä ruoan hiilihydraatteja ja ulostavat hammaskiillettä syövyttäviä happoja. Hampaiden pinnalle kertynyt poistamaton plakki kovettuu vähitellen hammaskiveksi, joka toimii haitallisten bakteerien suojana, lisäten karieksen riskiä. Hammaskivi aiheuttaa hengityksen pahanhajuisuutta. Suuhygienialla ehkäistään ientulehdusta, joka esiintyy veren vuotamisena ikenistä ja joka on vielä ehkäistävissä suuhygienialla. Sen vakavampi muoto tukikudostulehdus eli parodontiitti, jossa hammasta ympäröivä ien alkaa asteittain tuhoutua ja hampaan kiinnityssäikeet sekä luu alkavat hävitä, jolloin ientaskut syvenevät, hammasvälit laajenevat, hampaat saattavat heilua tai hampaita joudutaan jopa poistamaan menetetyn kiinnityksen vuoksi. Parodontiitin kudostuho ei koskaan palaa ennalleen.


title: Suuhygienia

text: Fluorihammastahnan käyttö on tehnyt karieksesta harvinaisemman. Karieksen ehkäisyssä tehokkain tapa on fluorihammastahnan käyttö ja hampaiden harjaaminen aamuin ja illoin eli kaksi kertaa vuorokaudessa. Sokeri ja sokeripitoiset ruoat vaikuttavat negatiivisesti suun terveyteen, sillä suun haitalliset bakteerit käyttävät sokeria ravintonaan. Alkoholi ja tupakka vaikuttavat suun terveyteen negatiivisesti. Tupakka ja alkoholi yhdistettynä huonoon suuhygieniaan selittävät noin 80 prosenttia suusyövistä. Lisäksi monien huumeiden käytöllä, kuten metamfetamiinin ja crack-kokaiinin polttamisella on negatiivisia vaikutuksia suun terveyteen.


title: Suuhygienia

text: Hampaita tulisi harjata joka päivä kaksi kertaa kahden minuutin ajan fluoripitoisella hammastahnalla hampaiden riittävän fluorin saannin turvaamiseksi. Harjatessa tulee käyttää mieluiten myös ksylitolia sisältävää hammastahnaa. Hampaat pestään aamulla ennen aamiaisen syömistä ja lopuksi illalla ennen nukkumaanmenoa. Hammastahnaa ei pidä käyttää liikaa, sillä erään tutkimuksen mukaan useiden hammastahnatuubien käyttö viikossa voi aiheuttaa neurologisia ongelmia.


title: Suuhygienia

text: Karies saa usein alkunsa hampaiden välisistä pinnoista, joten hammasvälit on hyvä puhdistaa hammaslangalla, hammastikulla, hammasväliharjalla tai siltalangalla kerran päivässä. Hammasvälien puhdistamisen yhteydessä puhdistetaan myös takimmaisten purupintojen välit.


title: Suuhygienia

text: Ruokailun jälkeiset happohyökkäykset olisi hyvä katkaista ksylitolilla, joko purukumilla tai purukumia tehokkaimmilla fluori-ksylitoli-tableteilla, jotka liukenevat nopeasti suuhun ja korjaavat pieniä alkavia kariesvaurioita.


title: Suuhygienia

text: Hiilihydraattien syömiskertoja ei tulisi olla enempää kuin viisi-kuusi kertaa päivässä, koska jokaista syömiskertaa seuraa happohyökkäys, jolloin hampaiden reikiintyminen voi edetä. Syömiskerraksi lasketaan, jos laittaa vaikka yhden viinirypäleen suuhunsa, ainoastaan vesi ei aiheuta suuhun happohyökkäystä.


title: Suuhygienia

text: Ruokavaliossa tulisi käyttää mahdollisimman vähän sokeria ja happamia elintarvikkeita. Happamiin elintarvikkeisiin kuuluvat kaikki mehut ja virvoitusjuomat sekä hedelmät. Suositeltava janojuoma on vesi. Monille ihmisille sokeria sisältävien ja happamien tuotteiden käytöstä luopuminen voi tuntua vaikealta.


title: Suuhygienia

text: Happamat juomat, muun muassa kevytlimonadit kuluttavat kiillettä hampaan pinnalta ja saavat aikaan eroosiota, joka aiheuttaa ajan myötä hampaiden vihlontaa. Vauriota on vaikeaa korjata jälkikäteen. Eroosiota vähentää hampaiden huuhtominen vedellä tai ksylitolitablettien käyttö happaman juoman jälkeen. Hampaita ei kuitenkaan tule harjata vajaaseen tuntiin happamien elintarvikkeiden nauttimisen jälkeen, koska tällöin eroosio tehostuu ja kiille vaurioituu harjatessa.


title: Great Black Swamp

text: Great Black Swamp on entinen suoalue Yhdysvalloissa Ohion osavaltiossa Eriejärven lounaispuolella. Alue kuivatettiin 1800-luvun loppupuolella ja on nykyisin Yhdysvaltojen viljavimpia peltomaita.


title: Great Black Swamp

text: Alkujaan alue oli lähes 200 km pitkä ja 65 km leveä.


title: Mehrzad Marashi

text: Mehrzad Marashi (s. 20. syyskuuta 1980) on iranilaissyntyinen, Saksaan siirtynyt poplaulaja. Hän voitti "Deutschland sucht den Superstar" -kilpailun vuonna 2010.


title: Mehrzad Marashi

text: Marashi muutti 6-vuotiaana perheineen Hampuriin. Hän sai vaikutteita Xavier Naidoolta, Lionel Richieltä ja Boyz II Meniltä. Hän sai vuonna 2006 levytyssopimuksen Warner Music Groupilta, mutta hänen singleistään "She's Gone" ja "Es tut mir Leid" kumpikaan ei ollut hitti. Uransa tässä vaiheessa Marashi käytti itsestään nimeä Marasco. Debyyttialbuminsa, nimeltään "New Life", Marashi julkaisi Sony Musicin kautta vuonna 2010. Tämä albumi pääsi Saksan listoilla sijalle viisi, Sveitsissä yhdeksänneksi ja Itävallassa kolmanneksi. Kaikissa näissä maissa single "Don't Believe" otti listojen ykköspaikan.


title: Silence 4

text: Silence 4 on portugalilainen rockyhtye. David Fonseca ja Tozé Pedrosa päättivät perustaa yhtyeen Leiriassa vuonna 1995. Kokoonpanon täydensivät seuraavana vuonna Sofia Lisboa ja Rui Costa. Yhtye otti pääkielekseen englannin ja keskittyi enimmäkseen akustiseen musiikkiin. Kolme vuotta Silence 4:n perustamisen jälkeen sen debyyttialbumi "Silence Becomes It" sai kriitikoilta ja yleisöltä innostuneen vastaanoton. Toisena albumina julkaistiin "Only Pain Is Real" (2000).


title: Kaartin halli

text: Kaartin halli (myös Kaartin kauppahalli, Kaartintorin halli tai Kasarmitorin halli) oli arkkitehti Selim A. Lindqvistin suunnittelema, Helsingin Kasarmintorin länsilaidalla sijainnut jugendtyyliä edustanut matala, basaari-tyyppinen kauppahalli. Rakennus valmistui vuonna 1906.


title: Kaartin halli

text: Hallissa toimi vuokralla noin sata kauppiasta. Heidän ja yleisestä vastustuksesta huolimatta rakennus purettiin vuonna 1958 ja tilalle valmistui kaksi vuotta myöhemmin halliyhtiön tilaama ja arkkitehti Iikka Martaksen suunnittelema väliaikainen näyttely- ja liikerakennus. Uudempi rakennus on yhä käytössä.


title: Toivon neitsyt

text: Toivon neitsyt tarkoittaa kertomusta Neitsyt Marian ilmestymisestä Ranskan Pontmainissa 17. tammikuuta 1871.


title: Toivon neitsyt

text: Saksan-Ranskan sodan 1870–1871 päättyessä koettiin Ranskassa Pyhän ja autuaimman Neitsyt Marian ilmestys, jonka huomasi aluksi Barbadette perheen vanhemmat ja kaksi kolmesta lapsesta. Myöhemmin paikalle kerääntyi kylän väki ja pappeja kaukaakin. Ilmestys oli taivaalle ilmestynyt naishahmo, jolla oli sininen asu kenkiä myöten. Asussa oli kullan värisiä tähtiä. Hahmolla oli myös kruunu, jonka alaosassa oli musta nauha. Ilmestyksen on roomalais-katolinen kirkko dokumentoinut hyvin tarkasti, ja siitä on tehty useita havainnollisia kuvituksia.


title: Toivon neitsyt

text: Ilmestys ei jäänyt pelkästään vertauskuvalliseksi, vaan siihen liittyi molemminpuolista keskustelua, rukouksia, lauluja, kirjoitettua tekstiä ja tunteita, joista on tarkkoja selostuksia roomalais-katolisen kirkon dokumenteissa. Yksi sanomista kuului näin: "Mutta pyydän teitä, rukoilkaa, minun lapseni, Jumala tulee pian kuulemaan teidän rukouksianne, Minun poikani, Minun poikani on odottamassa teitä."


title: Toivon neitsyt

text: Ilmestys on vaikuttanut kirkkotaiteeseen, ja siitä on syntynyt uusi Neitsyt Marian tyyppi, jolla on kokosininen puku kenkiä myöten ja puvussa kultaisia tähtiä. Lisäksi ilmestyksellä on paikallista merkitystä, sillä ilmestyspaikkakunnalla käy vuosittain noin 200 000 paikallista matkailijaa. Ulkomaalaisia käy lähinnä Saksasta. Kanadassa on nimetty yksi kylä ilmestyksen mukaan: Notre-Dame-de-Pontmain, Quebec. Roomalais-katoliseen kirkon sisäisiin asioihin ilmestyksellä on myös ollut vaikutusta, sillä kirkko pitää ilmestyksiä suuressa arvossa.


title: Amir Ali-Akbari

text: Amir Aziz Ali-Akbari (, s. 11. joulukuuta 1987 Šahriar) on iranilainen aktiiviuransa lopettanut kreikkalais-roomalaisen tyylin painija, maailman- ja Aasian mestari. Nykyään hän taistelee vapaaottelijana Japanin Rizin FC promotiossa, jossa hän on promotion suurimpia tähtiä. Vuonna 2016 hän sijoittui toiseksi vuosittaisessa Rizin Grand Prix MMA turnauksessa, häviten finaalissa alan veteraanille Mirco Crocopille.


title: Amir Ali-Akbari

text: Pääasiassa 96 ja 120 kg:n sarjoissa kilpaillut Ali-Akbari voitti maailmanmestaruuden Moskovassa 2010 ja MM-pronssin sekä Aasian mestaruuden vuonna 2009. Vuonna 2013 hän voitti Budapestin MM-kilpailuissa sarjan 120 kg maailmanmestaruuden, mutta hänen kisoissa antamansa dopingnäyte sisälsi anabolisia steroideja. Ali-Akbari menetti Budapestin MM-kultansa, ja koska hän oli jäänyt kiinni dopingin käytöstä aikaisemminkin, langetti FILA iranilaiselle elinikäisen kilpailukiellon.


title: Beñat Intxausti

text: Beñat Intxausti Elorriaga (s. 20. maaliskuuta 1986 Zornotza, Baskimaa) on espanjalainen maantiepyöräilijä. Hän aloitti ammattilaisuransa Saunier Duval - Scott -tallissa 2008, siirtyi Euskaltel-Euskadiin kaudeksi 2010, kilpaili Team Movistarissa 2011–2015, Team Skyssa 2016−2018 ja on vuodesta 2019 edustanut Euskadi Basque Country-Murias -joukkuetta. Hän on menestynyt pääasiassa etappikilpailuissa. Hän voitti UCI World Tour -sarjaan kuuluneen Pekingin ympäriajon 2013. Italian ympäriajossa hän voitti etapin 2013 ja 2015.


title: Beñat Intxausti

text: Lähteet: Cyclingbase, Cycling Archives


title: Péter Farkas

text: Péter Farkas (s. 14. elokuuta 1968 Budapest) on unkarilainen kreikkalais-roomalaisen painin olympiavoittaja, maailman- ja Euroopan-mestari. Hän edusti aktiiviurallaan budapestilaista Újpesti TE -seuraa ja häntä valmensi Ferenc Kocsis. Hän on pituudeltaan 168 cm.


title: Péter Farkas

text: Farkas voitti nuorten Euroopan-mestaruuden 90 kg:n sarjassa 1988 ja sijoittui samassa painoluokassa neljänneksi miesten EM-kilpailuissa 1989. Hän voitti 82-kiloisissa maailmanmestaruuden Ostiassa 1990, Euroopan-mestaruuden Aschaffenburgissa 1991 ja maailmanmestaruuden Varnassa 1991. Hän voitti 82 kg:n sarjassa olympiakultaa Barcelonassa 1992 kukistettuaan loppuottelussa puolalaisen Piotr Stępieńin pistein 6–1. Hän sijoittui samassa painoluokassa viidenneksi MM-kilpailuissa 1993 ja toiseksi EM-kilpailuissa 1996.


title: Péter Farkas

text: Farkas sai viiden vuoden vankeustuomion hänen ja veljensä pitämän suuren kannabisfarmin löydyttyä Budapestin esikaupunkialueelta 2004. Hän kuitenkin karkasi, minkä seurauksena tuomio nousi seitsemään vuoteen. Hän jäi kiinni Andorrassa 2009.


title: Attila Repka

text: Attila Repka (s. 10. tammikuuta 1968 Miskolc) on unkarilainen kreikkalais-roomalaisen tyylin painija. Hän on olympiavoittaja, maailman- ja Euroopan-mestari. Hän edusti seuratasolla Diósgyőri Vasgyártak Testgyakorlók Köreä ja Diósgyöri BC:tä ja hänen valmentajanaan toimi Jozsef Gutman. Repka on ammatiltaan kalastaja ja pituudeltaan 171 cm. Hän kilpaili aikuisten arvokilpailuissa 68 kg:n painoluokassa.


title: Attila Repka

text: Repka voitti olympiakultaa Barcelonassa 1992 kukistettuaan loppuottelussa Islam Dugutšijevin pistein 1–0. Hän sijoittui kahdeksanneksi Soulissa 1988. Hän saavutti MM-hopeaa Prahassa 1995, pronssia Ostiassa 1990 ja sijoittui viidenneksi 1989. Hän voitti Euroopan-mestaruuden Kolbotnissa 1988, Oulussa 1989, Ateenassa 1994 ja Budapestissa 1996, sai hopeaa Kööpenhaminassa 1992, pronssia Aschaffenburgissa 1991, oli neljäs 1990 ja kuudes 1987.


title: Attila Repka

text: Repka sai vuoden 1986 nuorten MM-kilpailujen 65 kg:n painoluokassa kultaa kreikkalais-roomalaisessa painissa ja pronssia vapaapainissa. Saman vuoden vapaapainin nuorten EM-kilpailuissa hän sijoittui 68-kiloisissa kolmanneksi.


title: Eeli Granit-Ilmoniemi

text: Eeli Granit-Ilmoniemi (synt. Granit, 21. joulukuuta 1866 – 22. toukokuuta 1945) oli suomalainen opettaja, toimittaja ja sukututkija. Hän perusti Suomen Sukututkimusseuran vuonna 1917.


title: Eeli Granit-Ilmoniemi

text: Kuopion maaseurakunnassa papin perheeseen syntynyt Granit-Ilmoniemi kirjoitti ylioppilaaksi Kuopion klassillisesta lyseosta vuonna 1885 ja aloitti sen jälkeen filologian opinnot Helsingin yliopistossa. Hän opiskeli myös Pietarissa, Göttingenissä ja Pariisissa vuosina 1888–1892 sekä toimi opettajana Kuopiossa. Nimensä Granit-Ilmoniemi muutti vuonna 1906 Karjalohjan Ilmoniemen rusthollin ratsumiesesi-isänsä mukaan.


title: Eeli Granit-Ilmoniemi

text: Vuodesta 1891 lähtien Granit-Ilmoniemi vaikutti Porissa, jossa hänellä oli ranskan ja saksan kielten lehtorin virka Porin klassillisessa lyseossa. Lisäksi Granit-Ilmoniemi opetti venäjää Porin tyttölyseossa ja oli mukana perustamassa sekä poikien että tyttöjen ammattikouluja. Hän oli myös yksi "Satakunnan Sanomien" perustajista ja toimi lehden avustajana sekä kuului Porin kaupunginvaltuustoon. Granit-Ilmoniemi jäi eläkkeelle jo 50-vuotiaana vuonna 1917.


title: Eeli Granit-Ilmoniemi

text: Eläkkeelle jäätyään Granit-Ilmoniemi muutti Helsingin seudulle ja asui muun muassa Espoon Leppävaarassa. Hän harrasti sukututkimusta sekä toimitti useita lehtiä, kuten vuonna 1917 perustamansa Suomen Sukututkimusseuran Genealogica- ja Sukututkija-lehtiä sekä Savon seuran Savotar-lehteä.


title: Eeli Granit-Ilmoniemi

text: Sukututkimuksen lisäksi Granit-Ilmoniemen harrastuksiin kuului musiikin historia, hän muun muassa kiersi ympäri Suomea etsimässä vanhoja nuottijulkaisuja. Granit-Ilmoniemen merkittävin arkistolöytö oli Porin triviaalikoulun nuottikirjat, jotka hän löysi Porin Lyseon kirjastosta vuonna 1907. Lisäksi hän toi julkisuuteen muun muassa Kangasalta peräisin olevan käsikirjoituksen, joka sisälsi 1500- ja 1600-lukujen virsiä.


title: Eeli Granit-Ilmoniemi

text: Vuonna 1916 Granit-Ilmoniemi suututti Jean Sibeliuksen julkaisemalla "Uudessa Suomettaressa" säveltäjän sukuselvityksen. Sibelius oli pitänyt itseään aatelissukuisena, mutta Granit-Ilmoniemen tutkimus osoitti hänen polveutuvan lähinnä suomenkielisestä maalaisväestöstä ja talonpojista. Vuotta aikaisemmin oli kansatieteilijä Otto Andersson julkaissut "Tidning för Musik" -lehdessä Sibeliuksen 50-vuotispäivän yhteydessä sukutaulukon, joka korosti säveltäjän ruotsinkielistä maalaistaustaa. Jo tämä oli saanut Sibeliuksen omien sanojensa mukaan "voimaan pahoin", mutta kun Granit-Ilmoniemi lopullisesti murskasi haaveet hänen aatelissukuisuudestaan, menetti Sibelius malttinsa. Hän kutsui päiväkirjamerkinnöissään Granit-Ilmoniemeä muun muassa "raa’aksi ja moukkamaiseksi saappaaksi" (”Som en stöfvel har han behandlat ämnet – rått och plumpt!”).Anderssonin ja Granit-Ilmoniemen sukuselvitysten taustalla olivat kyseisenä ajankohtana käydyt kieliriidat.


title: Eeli Granit-Ilmoniemi

text: Eeli Granit-Ilmoniemen veljiä olivat kunnallisneuvos Bruno Granit-Ilmoniemi ja valokuvaaja Karl Granit. Hänen poikansa Arvi Ilmoniemi (1894–1967) tunnettiin myös sukututkijana sekä "Suomen Sosialidemokraatin" musiikkiarvostelijana.


title: Ruskoluhtahaukka

text: Ruskoluhtahaukka ("Buteogallus meridionalis") on luhtahaukkojen sukuun kuuluva lintu. Sitä tavataan Etelä-Amerikassa Argentiinassa, Boliviassa, Brasiliassa, Kolumbiassa, Costa Ricassa, Ecuadorissa, Ranskan Guianassa, Guyanassa, Paraguayssa, Perussa, Surinamessa, Trinidad ja Tobagossa, Uruguayssa ja Venezuelassa sekä Keski-Amerikassa Panamassa.


title: Ruskoluhtahaukka

text: Sen elinpiiriä ovat subtrooppiset ja trooppiset .laidunmaat, hakatut metsät, mangrovekasvillisuus vuorovesirajan yläpuolella, kausittain kosteat preeriat, kuivat savannit, sisämaan kosteikot, kuten monentyyppiset suot. Populaation arvioidaan olevan kasvamassa metsänhakkuiden vuoksi.


title: Valmet 702

text: Valmet 702 on Valmetin vuosina 1972–1980 valmistama traktorimalli, joka kuuluu Valmetin 02-sarjaan. Malli korvasi jo vanhentuneen Valmet 700-mallin, ja vuonna 1974 tuli 91 hevosvoimainen Valmet 702S, jota valmistettiin vuoteen 1979 asti. Nelivetomallit tulivat vasta vuonna 1978. Neliveto toteutettiin keskikardaanilla, mutta silti pyörien kääntökulma oli vain 40 astetta.


title: Mindanaonkalastaja

text: Mindanaonkalastaja ("Actenoides hombroni") on kuningaskalastajiin kuuluva lintulaji. Se elää endeemisenä Filippiineillä ja luokitellaan uhanalaisuudeltaan vaarantuneeksi.


title: Mindanaonkalastaja

text: Kooltaan mindanaonkalastaja kasvaa noin 27 cm pitkäksi. Mindanaonkalastajakoiraan päälaki on syvän violetinsininen ja koiraalla on samanvärinen nokasta lähtevä juova. Silmäkulmasta lähtevä niskaa kohti levenevä juova on väriltään punaruskea. Koiraan kurkku on valkoinen ja rinta ja vatsa oranssinruskeat. Mindanaonkalastajakoiraan selkä, siivet ja pyrstö ovat sinivihreät pienin ruskehtavin pilkuin ja yläperä on vaaleansininen. Kookas nokka on väritykseltään punainen. Mindanaonkalastajanaaraan päälaki on vaaleanvihreä. Myös vatsa, selkä ja siivet ovat vihreät.


title: Mindanaonkalastaja

text: Mindanaonkalastajaa tavataan ainoastaan Filippiineihin kuuluvalta Mindanaon saarelta. Sen elinympäristöä ovat kosteat metsät tyypillisesti noin 1 000–2 500 metrin korkeudessa merenpinnasta. Lajin elintavoista tiedetään vain vähän, mutta laji elää todennäköisesti yksittäin. Mindanaonkalastajan ravintoa ovat suurikokoiset hyönteiset, kuten heinäsirkat ja kaskaat, etanat ja kotilot, sammakot ja pienet liskot.


title: Mindanaonkalastaja

text: Mindanaonkalastajakannan kooksi arvioidaan 3 500–15 000 yksilöä. Linnun kantaa uhkaa soveltuvan elinympäristön voimakas väheneminen laajamittaisten hakkuiden vuoksi.


title: Lukevat tytöt

text: Lukevat tytöt on Helene Schjerfbeckin vesiväri-guassi-lyijykynätyö paperille vuodelta 1907. Tämän kooltaan 67×79 cm maalauksen omistaa Ateneumin taidemuseo.


title: Lukevat tytöt

text: "Lukevat tytöt" on Helene Schjerfbeckin modernistisia maalauksia. Tätä tyyliä hän kehitti asuessaan Hyvinkäällä vuodesta 1902 alkaen (matkustamatta mihinkään 15 vuoteen). Hän keskittyi maalauksissaan olennaisen esille tuomiseen. Ja tuo olennainen oli hänelle ihmisen sisäisen mielentilan tulkinta. Mallit hän löysi paikallisista ihmisistä. "Lukevat tytöt" -maalauksessa malleina ovat vaihdemies Karl Lintumäen tyttäret Irene ja Anna Lintumäki.


title: Lukevat tytöt

text: Muita Schjerfbeckin keskeisiä modernistisia maalauksia ovat esimerkiksi: "Kotona", "Katkelma", "Ompelijatar", "Virkkaava tyttö", "Mummu", "Halkopoika I ja II", "Hiekassa leikkivä tyttö", "Kansakoulutyttö", "Pukukuva I ja II" jne.


title: Lukevat tytöt

text: Ateneumin taidemuseon kokoelmiin kuuluu Schjerfbeckiltä myös "Lukeva tyttö (Istuva tyttö)" vuodelta 1904.


title: Ompelijatar (Työläisnainen)

text: Ompelijatar (Työläisnainen) on suomalaisen taiteilijan Helene Schjerfbeckin öljyvärityö kankaalle vuodelta 1905. Kooltaan tämä työ on 95,5×84,5 cm ja se kuuluu Ateneumin taidemuseon kokoelmiin.


title: Ompelijatar (Työläisnainen)

text: "Ompelijatar (Työläisnainen)" kuuluu Helene Schjerfbeckin modernistisiin Hyvinkäällä syntyneisiin maalauksiin. Tässä maalauksessa luiseva nuorehko naishahmo istuu kiikkutuolissa ajatuksiinsa vaipuneena. Ompelijaksi hänet tunnistaa kiikkutuolin jalassa roikkuvista saksista. Maalaus on tummasävyinen ja sitä on verrattu hiljaiselta tunnelmaltaan James McNeill Whistlerin ja Vilhelm Hammershoinin töihin. Schjerfbeckin naisesta Ompelijattaressa huokuu sisäinen kireys. Hän ikään kuin torjuu katsojan ja hänen asentonsa on varautunut, kun hän ankeahkon oloisesti hieman kumarassa istuu kädet ristissä tuolillaan. Hänen katseensa on suuntautunut alas.


title: Ompelijatar (Työläisnainen)

text: "Ompelijatar (Työläisnainen)" kuuluu Schjerfbeckin ”mustiin maalauksiin”, jotka aloittivat hänen tuotannossaan uuden vaiheen. Nämä maalaukset ovat tyyliltään yhteneväisiä. Hän pelkistää niissä muotoa ja käyttää värejä harkitusti. Naiset ovat vaiti ja heitä ympäröivä sisätila on hiljainen, koko maalauksen tunne on rauhallinen. Hänen muita ”mustia maalauksiaan” ovat "Kansakoulutyttö II" ja "Äiti". Viimeksi mainitussa hän kuvaa omaa äitiään Olga Schjerfbeckiä.


title: Ompelijatar (Työläisnainen)

text: Mallina Schjerfbeckillä "Ompelijattaressa" oli Anna Lintumäki. Vuonna 1927 taidekauppias Gösta Stenman alkoi tilata uusversioita Schjerfbeckin varhaisteoksista. Ateneumin taidemuseolla on hallussaan näistä uustöistä Ompelijattaresta on myös puolivartalokuva vuodelta 1927.


title: Red Lights

text: Red Lights on hollantilaisen house-musiikin tuottajan Tiëston kappale. Kappale julkaistiin 13. joulukuuta 2013.


title: Ochoa

text: Ochoa on muun muassa seuraavien henkilöiden sukunimi:


title: Banijay Entertainment

text: Banijay Entertainment on ranskalainen mediayhtiö, joka perustettiin Ranskan Endemolin entisen johtajan Stéphane Courbitin johdolla vuonna 2008. Yhtiön omistajiin lukeutuvat muun muassa italialaiset Agnellin ja De Agostinin perheet sekä LVMH:n toimitusjohtaja Bernard Arnault. Vuonna 2011 ranskalainen miljardööri Liliane Bettencourt osti osuuden Banijaystä.


title: Banijay Entertainment

text: Vuonna 2009 Banijay osti suomalaisen Solar Filmsin omistaman Solar Television Oy:n, joka toimii nykyisin nimellä Banijay Finland. Elokuussa 2013 yhtiön toimitusjohtajaksi nimitettiin Joonas Hytönen. Edellinen toimitusjohtaja oli Petteri Ahomaa.


title: Banijay Entertainment

text: Banijay Entertainmentin ja sen tytäryhtiöiden tuottamia ohjelmia ovat muun muassa:


title: FIFA Street 4

text: FIFA Street 4 tunnetaan myös nimellä FIFA Street tai FIFA Street 2012 on EA Sportsin vuonna 2012 julkaisema jalkapalloaiheinen konsolipeli, joka on FIFA Street-sarjan (EA Sports) neljäs julkaisu. Pelin kannessa esiintyy Lionel Messi.


title: FIFA Street 4

text: Pelissä on erilaisia pelimuotoja. Pelimuodot ovat: Futsal, Panna Rules, Last Man Standing, 5v5 sekä Custom Match, jossa pelaaja voi itse kehittää omantyylisensä pelimuodon. Pelissä voi pelata joko yksittäisen ottelun (Hit the streets) tai World Tour-pelimuotoa, jossa pelaaja tekee itselleen joukkueen, joka kiertää ympäri maailmaa pelaamassa otteluita. Jokainen pelaaja saa onnistuneesta harhautuksesta ekstrapisteitä, joiden avulla pelaaja voi "ostaa" pelaajilleen uusia kikkoja, joita he voivat käyttää otteluissa. Pelaaja saa aloittaa uransa haluamastaan maasta, josta edetään aina oman maanosan otteluiden kautta koko maapallon väliseen kilpailuun. Koko kilpailun finaali käydään Rio de Janeirossa.


title: FIFA Street 4

text: Pelissä on seuraavat liigat:


title: FIFA Street 4

text: Nämä joukkueet ovat pelin alussa lukittuja, mutta menestymällä World Tourissa ne saa avattua.Pelissä on seuraavat maajoukkueet:


title: FIFA Street 4

text: Pelissä voi pelata otteluita seuraavissa kaupungeissa:


title: Jason & the Scorchers

text: Jason & the Scorchers (levyillä toisinaan kirjoitettu myös muodossa Jason And The Scorchers), alkujaan Jason & the Nashville Scorchers, on yhdysvaltalaisen laulaja-lauluntekijä Jason Ringenbergin johtama, vuonna 1981 perustettu country rock -yhtye.


title: Jason & the Scorchers

text: Ringenberg oli kotoisin Illnoisista, mutta yhtye muodostui Nashville-taustaisista rockmusiikoista Warner Hodgesista (kitara), Jeff Johnsonista (basso) ja Perry Baggsista (rummut). Debyytti-EP:nsä jälkeen he tekivät levy-yhtiö EMI:lle EP:n "Fervor" ja kaksi albumia "Lost & Found" ja "Still Standing". Ne saavuttivat arvostelumenestystä, mutta suurempi kaupallinen menestys jäi tulematta sillä yhtyeen musiikki oli liian kantria rockradioasemille ja liian rokkia kantriasemille. Jason & the Scorchers eli hiljaiseloa kolme vuotta, jonka jälkeen Johnson jätti yhtyeen. Yhtye palasi vuonna 1989 hard rock -vaikutteisella albumillaan "Thunder and Fire", mutta hajosi pian tämän jälkeen. Ringenberg siirtyi soolouralle, jolla soitti lähinnä kantrivaikutteista musiikkia.


title: Jason & the Scorchers

text: Yhtye alkoi esiintymään uudelleen alkuperäiskokoonpanossaan vuonna 1993 ja vuonna 1995 ilmestyi albumi "A Blazing Grace". Jeff Johnson jätti yhtyeen vuonna 1997 ja Kenny Ames liittyi uutena muusikkona. Rumpali Baggs jätti yhtyeen terveydellisistä syistä vuonna 2003. Jason & the Scorchersin viimeisin albumi on vuonna 2010 ilmestynyt "Halycon Times". Vuonna 2008 yhtye palkittiin Americana Music Associationin elämäntyöpalkinnolla.


title: Jason & the Scorchers

text: Jason & the Scorchers esiintyi Suomessa ensimmäistä kertaa Helsingin Tavastialla vuonna 1985. Sen jälkeen se on käynyt Suomessa mm. vuosina 2010 ja 2012.


title: Jason & the Scorchers

text: Alkuperäiskokoonpano oli Jason Ringenberg (laulu, kitara, huuliharppu), Warner Hodges (kitara), Jeff Johnson (basso) ja Perry Baggs (rummut).


title: Do I Wanna Know?

text: Do I Wanna Know? on brittiläisen indie rock-yhtye Arctic Monkeysin kappale heidän viidenneltä, AM-studioalbumilta. Kappale julkaistiin singlenä siihen liittyvän musiikkivideon kanssa 19. kesäkuuta 2013 ja se on saatavilla digitaalisesti ladattavana ITunesin kautta. Singlestä julkaistiin myös vinyyliversio 22. heinäkuuta 2013 B-puolen ”2013”-singlen kanssa.


title: Do I Wanna Know?

text: Kappale soitettiin ensimmäistä kertaa livenä 22. toukokuuta 2013 Venturassa, Kaliforniassa yhtyeen AM Tour-kiertueen ensimmäisessä konsertissa. Kiertueen aikana ”Do I Wanna Know?” on soitettu aina avauskappaleena.


title: Do I Wanna Know?

text: ”Do I Wanna Know?” on päässyt Britannian singlelistan 11. sijalle, sekä päässyt listoille muissa lukuisissa valtioissa. Se oli Arctic Monkeysin ensimmäinen kappale, joka pääsi Billboard Hot 100-listalle sijoittuen 99. sijalle joulukuussa 2013.


title: Shaved Fish

text: Shaved Fish on brittiläisen rock-muusikko John Lennonin vuonna 1975 julkaisema kokoelma-albumi. Albumi on Lennonin ensimmäinen julkaistu kokoelma-albumi ja se sisältää kaikki Lennonin listamenestyssinglet vuosilta 1969-1974. Albumilta jätettiin pois kappale "Stand By Me", joka oli myös menestynyt listoilla hyvin, koska se oltiin julkaistu samana vuonna. "Shaved Fish" oli viimeinen albumi, jonka Lennon julkaisi Apple Records-levymerkin alla. Albumin ilmestyttyä, Lennon ilmoitti vetäytyvänsä sivuun musiikista, kasvattaakseen vastasyntynyttä poikaansa Seania ja ollakseen mahdollisimman paljon läsnä hänen ensimmäisinä vuosinaan. Lennon palasi musiikin pariin vuonna 1980 albumilla "Double Fantasy".


title: Mustalaisnainen

text: Mustalaisnainen on suomalaisen taiteilijan Helene Schjerfbeckin öljyvärityö kankaalle vuodelta 1919. Kooltaan tämä työ on 66×55,5 cm ja se kuuluu Ateneumin taidemuseon Nanny ja Yrjö Kauniston lahjoituskokoelmaan.


title: Mustalaisnainen

text: Helene Schjerfbeckin "Mustalaisnainen" on ekspressiivinen sisäänpäin kääntyneen ihmisen ahdistuksen ja epätoivon huuto. Mustalaisnaisessa ei ole oikeastaan muuta selvää asiaa kuin tämä. Maasävyin maalatussa teoksessa, jota Schjerfbeck väliin hankasi saadakseen siitä väriä pois, istuva nainen suojaa käsillään itseään ollakseen näkemättä ja kuulematta. Schjerfbeck käytti Mustalaisnainen- maalauksessa vain muutamaa toisiaan lähellä olevaa värisävyä tämän käpertyneen, aggressiivisesti itseensä vetäytyneen naisen kuvaamiseen.


title: Mustalaisnainen

text: Vuosi 1919 oli Helene Schjerfbeckille itselleen vuosi, jolloin hän kävi läpi pettymyksen tunteitaan hyvän ystävän Einar Reuterin ilmoitettua yllättävästä kihlautumisestaan kesällä. Helene joutui syksyllä sydämensä takia joksikin aikaa sairaalaan tuona vuonna. Hänen taiteensa synkkeni aiheiltaan ja sävyiltään noina aikoina selvästi. "Mustalaisnaista" on verrattu Edvard Munchin kuuluisaan maalaukseen "Huuto". Aggressiivinen epätoivo ilmaistaan näissä kahdessa työssä vain täysin päinvastoin. Siinä missä Munchin hahmo ilmaisee pelkonsa ulos, Schjerfbeckin "Mustalaisnainen" vetäytyy. Hahmon olemus on paremminkin Munchin "Melankolian" (1906/1907) hahmon tapainen.


title: Royals (kappale)

text: "Royals" on uusi-seelantilaisen laulaja-lauluntekijä Lorden kappale hänen ensimmäiseltä, The Love Club-EP:ltä. Se on mukana myös hänen ensimmäisellä studioalbumilla, Pure Heroinella. Kappaleen sanoittivat Lorde ja Joel Little puolessa tunnissa. Työskentelyparin mukaan "Royals" on "vastaus kaikkeen, mitä on popradiossa". Se julkaistiin 8. maaliskuuta 2013 hänen EP:n johdantosinglenä.


title: Royals (kappale)

text: Monet kriitikot yllättyivät kappaleen kokonaistuotannosta sekä "Royalsin" viestistä. Vuoden 2013 lopulla kappale listattiin yhdeksi vuoden parhaimmista kappaleista lukuisissa medioissa, kuten Rolling Stonessa, Timessa ja Spinissä.


title: Royals (kappale)

text: Royalista tuli kaupallinen menestys, sijoittuen Billboard Hot 100-listan kärkeen yhdeksäksi peräkkäiseksi viikoksi. Se sai samankaltaista menestystä myös monissa muissa valtioissa, kuten Belgiassa, Irlannissa, Kanadassa, Britanniassa ja Uudessa-Seelannissa. Kappale sai myös lukuisia sertifikaatteja monissa maissa, kuten Kanadassa, Uudessa-Seelannissa, Britanniassa ja Yhdysvalloissa.


title: Royals (kappale)

text: Kappaleelle tehtiin myös kaksi erilaista Joel Kefalin ohjaamaa musiikkivideota. Toinen on kansainvälinen versio ja toinen taas Yhdysvaltoihin suunnattu versio. Molemmat sisältävät hidastettuja kohtauksia Lorden koulutovereiden elämästä. Lorde on esittänyt kappaleen lukuisissa tapahtumissa, kuten Late Night with Jimmy Fallonissa, The Ellen DeGeneres Showssa ja Uuden-Seelannin vuoden 2013 musiikkigaalassa. Kappaleen ovat monet artistit coveroineet, kuten Selena Gomez, Mayer Hawthorne, sekä Pentatonix.


title: Prosessi (termodynamiikka)

text: Prosessi tarkoittaa termodynamiikassa tapahtumaa jossa systeemin tila muuttuu. Prosesseissa systeemi voi vaihtaa lämpöä tai työtä ympäristön kanssa.


title: Prosessi (termodynamiikka)

text: Prosessit jaotellaan sen mukaan miten systeemin tila muuttuu niiden aikana.


title: Prosessi (termodynamiikka)

text: Isobaaristen prosessien aikana systeemin paine pysyy vakiona.


title: Prosessi (termodynamiikka)

text: Isokooristen prosessien aikana systeemin tilavuus pysyy vakiona.


title: Prosessi (termodynamiikka)

text: Isotermisen prosessin aikana prosessin lämpötila pysyy vakiona.


title: Prosessi (termodynamiikka)

text: Adiabaattisessa prosessissa systeemi ei vaihda lämpöä ympäristön kanssa.


title: Prosessi (termodynamiikka)

text: Isentrooppisessa prosessissa systeemin entropia ei muutu.


title: Prosessi (termodynamiikka)

text: Isentalpisessa prosessissa systeemin entalpia ei muutu.


title: Melin

text: Melin on muun muassa seuraavien henkilöiden sukunimi:


title: Give Peace a Chance

text: Give Peace a Chance on protestivivahteinen rock-kappale, jonka on säveltänyt ja tehnyt John Lennon ja sen esittää John Lennon yhdessä Plastic Ono Bandin kanssa. Give Peace a Chance oli Lennonin ensimmäinen soolojulkaisu.


title: Give Peace a Chance

text: John Lennon kirjoitti kappaleen vuonna 1969 protestiksi vastustamaan Vietnamin sotaa, ollessaan Montrealissa, Kanadassa. Lennonilla oli tuolloin meneillään ”bed in” -tapahtuma, jossa hän istui sängyllä koko päivän vastaillen toimittajien esittämiin kysymyksiin ja puhuen maailmanlaajuisesta rauhasta. Lennon sai inspiraation kappaleeseen erään toimittajan kysyttyä, mitä hän yritti saavuttaa ”bed in” -tapahtumallaan, johon hän vastasi: ”"just give peace a chance"” (suom. ”"anna rauhalle mahdollisuus"”). Kappaleen kirjoitusajankohta osui ajalle, jolloin The Beatles oli hajoamaisillaan ja Lennon oli turhautunut yhtyeen tilanteesta. Lennon ja toinen Beatlesin jäsen, Paul McCartney, olivat sopineet jo yhtyeen uran alkuvaiheissa, että kaikki heidän kirjoittamansa kappaleet merkitään molempien tekemiseksi. Näin ollen Give Peace a Chancekin merkittiin myös Lennon-McCartney-kaksikon tekemäksi. The Beatles julkaisi vielä yhden menestysalbumin, "Abbey Roadin", minkä jälkeen kaikkien aikojen menestynein yhtye lopetti.


title: Give Peace a Chance

text: Kappale nauhoitettiin 1. kesäkuuta 1969 Montrealissa. John Lennon lauloi kappaleen itse ja soitti myös levytyksellä kitaraa. Levytykseen osallistui myös Tom Smothers, joka soitti myös kitaraa, ja Lennonin vaimo Yoko Ono, joka soitti tamburiinia. Single julkaistiin Lennonin ensimmäisenä soolosinglenä ja myös Plastic Ono Bandin ensimmäisenä julkaisuna. Se julkaistiin Britanniassa 4. heinäkuuta ja Yhdysvalloissa 7. heinäkuuta. Britanniassa kappale sijoittui listan sijalle kaksi. Yhdysvalloissakin se menestyi erittäin hyvin (11. Cashboxin listalla, 14. Billboardin listalla), mutta kappaleen Vietnamin sodan -vastaisuus luultavasti vaikutti heikentävästi singlen myyntiin Yhdysvalloissa, joka oli osallisena sotaan. Give Peace a Chancen -singlen B-puolena julkaistiin kappale "Remember Love".


title: Give Peace a Chance

text: Give Peace a Chance on yksi Lennonin tunnetuimmista soolo-uran sävellyksistä. Siitä on tullut eräänlainen rauhan symboli, ja siitä tuli Vietnamin sodan vastaisten mielenosoitusten ja muidenkin rauhantapahtumien tunnuskappale. Tämä johtuu varmasti sanoituksen ja sanoman lisäksi myös kappaleen yksinkertaisesta melodiasta, joten sitä on helpompi laulaa suurella joukolla. Kappaleen merkitys rauhan symbolina on säilynyt vuosikymmenistä toiseen, ja se on edelleen tunnettu rauhan laulu.


title: Give Peace a Chance

text: Kun John Lennon murhattiin 8. joulukuuta 1980, pian tämän jälkeen Lennonin kotitalon, Dakota Housen ulkopuolelle kertyi tuhansia ihmisiä, jotka lauloivat kappaletta. Tämä jatkui useiden päivien ajan ja kappale nousikin murhan jälkeen uudestaan single-listoille Yhdysvalloissa.


title: Laulajatar, musta

text: Laulajatar, musta on taiteilija Helene Schjerfbeckin öljyvärimaalaus kankaalle vuodelta 1916–1917. Se kuuluu Ateneumin taidemuseon Nanny ja Yrjö Kauniston lahjoituskokoelmaan ja on kooltaan 52,5 × 37,5 cm.


title: Laulajatar, musta

text: "Laulatar, musta" kuvaa mustiin vaatteisiin, takkiin ja baskeriin, pukeutunutta laulajatar Helny Nykoppia (1889–1963), myöhemmin Westman. Maalaus kuvaa ulkovaatteisiin pukeutunutta Nykoppia rintakehästä ylöspäin. Työ lahjoitettiin Ateneumin taidemuseoon vuonna 2005. Helene Schjerfbeck maalasi samana ajankohtana Helny Nykoppista myös "Laulajatar, vihreä" -maalauksen. Se on kooltaan pienempi, 34,5 × 30 cm, ja se kuvaa Nykoppia olkapäistä ylöspäin. Viimeksi mainittu kuuluu yksityiskokoelmaan. Ensiksi mainitussa Nykoppin kasvot ovat beiget, viimeksi mainitussa vihreät.


title: Bahrainin Grand Prix 2014

text: Bahrainin Grand Prix 2014 (virallisesti 2014 Formula 1 Gulf Air Bahrain Grand Prix) oli Formula 1 -kauden 2014 kolmas ja samalla F1-historian 900. osakilpailu, joka ajettiin 6. huhtikuuta 2014 Bahrain International Circuitilla, Sakhirissa, Bahrainissa. Kilpailu ajettiin Bahrainissa ensimmäistä kertaa keinovaloissa ja sen voittoon ajoi brittikuljettaja Lewis Hamilton.


title: Bahrainin Grand Prix 2014

text: Lauantain kolmansissa vapaissa harjoituksissa Red Bullin Sebastian Vettel pyörähti hiekoille.


title: Bahrainin Grand Prix 2014

text: Huom!


title: Bahrainin Grand Prix 2014

text: Mercedeksen Lewis Hamilton onnistui lähdössä ohittamaan tallikaverinsa Nico Rosbergin. Williamsin Felipe Massa nousi upeasti ruudusta seitsemän kolmanneksi. Taaempana Jean-Éric Vergne kolaroi Pastor Maldonadon kanssa, ja joutui ensimmäisellä kierroksella menemään varikolle rengasrikon seurauksena, mutta keskeytti myöhemmin kilpailun aikana. Myös Kimi Räikkönen otti osumaa ensimmäisellä kierroksella Kevin Magnussenin kanssa. Kierroksella 17 rangaistuksen seurauksena viimeisestä ruudusta lähtenyt Adrian Sutil kolaroi Jules Bianchin kanssa ja joutui keskeyttämään kilpailun.


title: Bahrainin Grand Prix 2014

text: Kärkipaikasta käytiin kiivasta taistelua Mercedes-kuljettajien välillä. Rosberg ja Hamilton vaihtoivat monesti paikkoja kilpailun kärkisijoilla. Ruotsalaiskuljettaja Marcus Ericsson joutui keskeyttämään kierroksella 33 öljyvuodon seurauksena. Kierroksella 39 Pastor Maldonado tuli varikolta radalle ja törmäsi ensimmäisessä mutkassa Sauberin Esteban Gutiérrezin autoon. Gutiérrez pyörähti ilmassa ympäri ja palasi takaisin oikein päin. Maldonado pystyi jatkamaan kilpailua, mutta sai seuraavaan kilpailuun kymmenen lähtöruudun rangaistuksen ja rangaistuspisteitä kolarin aiheuttamisesta. Seuraavalla kierroksella Kevin Magnussen joutui keskeyttämään kytkimen hajottua. Turva-auto poistui radalta kierroksella 46. Myös toinen McLaren-kuljettaja Jenson Button keskeytti kilpailun pari kierrosta ennen maalia kytkimen hajottua.


title: Bahrainin Grand Prix 2014

text: Kilpailun voittoon ajoi toista kertaa peräkkäin Lewis Hamilton sekunnin erolla Nico Rosbergiin. Force Indian meksikolaiskuljettaja Sergio Pérez ajoi kolmanneksi. Palkintosija oli Force Indian historian toinen, ja kauden ensimmäinen. Neljänneksi ajoi Daniel Ricciardo, joka lähti ruudusta 13, Malesian kilpailusta saadun rangaistuksen takia. Valtteri Bottas ajoi kahdeksantena maaliin ja Kimi Räikkönen kymmenenneksi.


title: Thames Valley Police

text: Thames Valley Police on Englannissa oleva poliisipiiri, jonka toimialueena on kolme kreivikuntaa: Oxfordshire, Berkshire ja Buckinghamshire. Poliisipiiri on laajin metropolialueiden ulkopuolisista poliisivoimista Englannissa ja Walesissa. Vastaavia poliisipiirejä on koko kuningaskunnassa noin 50.


title: Thames Valley Police

text: Poliisipiirin alueella asuu 2,2 miljoonaa ihmistä ja siellä käy vuosittain 6 miljoonaa matkailijaa. Poliisipiiri on jaettu 14 paikallispoliisialueeseen, jotka kattavat alueen 263 kaupunkia tai taajamaa. Vuonna 2012 poliisivirkoja oli 4 179 ja siviilivirkoja 2 723. Näiden lisäksi oli vielä 600 vapaaehtoista.


title: Thames Valley Police

text: Thames Valley Policen liikennevalvontayksikköön oli vuonna 2012 irrotettu muutama prosentti väestä, eli noin 200 virkaa. RPU:n toimialueella kulkee 315 kilometriä moottoriteitä (M1, M4, M24 ja M40). Tällä alueella kuoli liikenteessä 73 ja loukkaantui 7 722 ihmistä vuonna 2011


title: Thames Valley Police

text: Thames Valley Police


title: Internal Suffering

text: Internal Suffering on kolumbialainen brutaalin death metalin yhtye, joka perustettiin vuonna 1996 Pereirassa. Yhtye perustettiin jäsenten edellisen yhtyeen, Suffer, jäänteistä. Internal Sufferingin alkuperäiskokoonpanoon kuuluivat vokalisti Fabían, kitaristi Leandro, basisti Andrés sekä rumpali Jorge, joista Andrés on ainoa nykyinen alkuperäisjäsen.


title: Internal Suffering

text: Internal Suffering lopetti toimintansa julkaistuaan neljännen studioalbuminsa "Awakening of the Rebel" vuonna 2006. Yhtye on ollut uudelleen toiminnassa vuodesta 2011.


title: Huron (joki Ohiossa)

text: Huron on 24 kilometriä pitkä joki Ohion osavaltion pohjoisosissa Yhdysvalloissa. Sen päähaara yhdistyy itäisestä ja läntisestä haaroista Milanin lähellä ja laskee Eriejärveen Huronin kaupungissa.


title: Huron (joki Ohiossa)

text: Huronin valuma-alue kattaa suuren osan Erien ja Huronin piirikunnista, Senecan ja Crawfordin piirikuntien koilliset osat sekä Richlandin piirikunnan pohjoisosat.


title: Huron (joki Ohiossa)

text: Huronin itäinen haara on 51,2  pitkä. Se saa alkunsa Fitchvillessä ja virtaa länteen kohti North Fairfieldiä, missä se kaartuu pohjoiseen ja virtaa Perun ja Norwalkin kautta kunnes yhtyy päähaaraan Milanissa.


title: Huron (joki Ohiossa)

text: Läntinen haara on 87,8 km pitkä. Se saa alkunsa noin 6,4 km Greenwichistä etelään ja saman verran Shiloh'sta itään lähellä Blooming Groven kuntaa. Sen alkulähde sijaitsee joidenkin kilometrien päässä Vermilion-joesta, joka myös virtaa Eriejärveen pohjoiseen, ja pienempään Shipp Creek -jokeen, joka kuuluu Ohiojoen valuma-alueeseen.


title: Huron (joki Ohiossa)

text: Länsihaara virtaa alkulähteeltään pohjoiseen ja länteen Ripleyn kunnan ja Cassin kunnan läpi Plymouthiin. Plymouthissa joki kääntyy pohjoiseen ja virtaa Richlandin ja Huronin piirikuntien rajaa pitkin kohti Huronin piirikunnan New Havenin kuntaa. Ohittaa Willardin idän puolelta Huronin länsihaara virtaa Greenfieldin, Perun ja Ridgefieldin kuntien läpi pohjoiseen Monroevilleen, minkä jälkeen se tulee Erien piirikunnan alueelle ja kääntyy itään Oxfordin kunnan eteläosien läpi kunnes yhtyy itäiseen haaraan osavaltion villieläinten suojelualueella Milanissa.


title: Huron (joki Ohiossa)

text: Huronin nykyinen nimi viittaa wyandot-intiaaneihin, jotka asuivat useissa kylissä Sanduskyn lahden alueella 1700-luvun loppupuolella. Ranskalaiset nimittivät heitä "huroneiksi". Joelle nimi Huron annettiin vuoteen 1778 mennessä, jolloin piirretyssä kartassa (Hutchins) se mainitaan. Aikaisemmassa Evansin kartassa vuodelta 1755 Huron on merkitty nimellä Guahadahuri ja se on silloisenkin syvyytensä ja purjehduskelpoisuutensa ansiosta kartassa ainoa nimetty joki Sanduskyn lahden ja Cuyahogan välillä. Vuodelta 1755 on myös toinen nimi Canesadooharie, jonka tallensi pennsylvanialainen James Smith, joka eli joen alueella tultuaan intiaanien vangitsemaksi.


title: Huron (joki Ohiossa)

text: Vuodelta 1760 on tutkimusmatkailija George Croghanin maininta Huronin chippewankielisestä nimestä Notowacy Thepy; John Heckewelder tallensi saman nimen muodossa Naudowessie Sipi, joka tarkoittaa wyandotien (naudowessie) jokea (sipi). Jotkin 1700-luvun lopun kartat nimeävät Huronin Bald Eagle Creekiksi johtuen joensuulla tuolloin sijainneesta kookkaasta valkomerikotkan pesästä.


title: Huron (joki Ohiossa)

text: Geographic Names Information System -järjestelmään on tallennettu seuraavat Huronin aiemmista nimistä:*: Willard Marsh laskee sekä Huronin läntiseen haaraan että Sanduskyn sivujokeen Honey Creekiin. Huronilla on lisäksi lukuisia nimettömiä vähäisempiä sivu-uomia.


title: Otto Liman von Sanders

text: Otto Liman von Sanders (17. helmikuuta 1855 Stolp, Pommeri – 22. elokuuta 1929 München) oli saksalainen kenraali, joka palveli komentajana Ottomaanien valtakunnan armeijassa ensimmäisen maailmansodan aikana.


title: Otto Liman von Sanders

text: Liman von Sanders aloitti sotilasuransa vuonna 1874 ratsuväenupseerina. Hän palveli myöhemmin esikuntatehtävissä ja yleni 1904 everstiksi ja rykmentinkomentajaksi sekä 1908 kenraalimajuriksi ja ratsuväkiprikaatin komentajaksi. Vuonna 1911 hänet ylennettiin kenraaliluutnantiksi ja nimitettiin 22:en divisioonan komentajaksi. Joulukuussa 1913 Liman von Sanders nimitettiin johtamaan Turkkiin lähetettyä saksalaista sotilaskomissiota, jonka tarkoituksena oli auttaa järjestämään Turkin armeija uudelleen sen kärsittyä tappion Balkanin sodissa. Hänet myös aateloitiin ja korotettiin Saksan armeijassa ratsuväenkenraaliksi sekä Turkin armeijassa marsalkaksi. Liman von Sanders nimitettiin aluksi Turkin ensimmäisen armeijakunnan komentajaksi, mutta Venäjän esitettyä huolensa saksalaisen vaikutuksen lisääntymisestä Turkissa hänet siirrettiin diplomaattisista syistä tammikuussa 1914 vaatimattomampaan asemaan sotilasylitarkastajaksi. Ensimmäisen maailmansodan puhkeamista edeltäneinä kuukausina hän pyrki parantamaan Turkin armeijan taistelukykyä ja sodan puhjettua suostuttelemaan Turkin liitymään siihen keskusvaltojen puolelle. Jälkimmäisessä tavoitteessa hän ei aluksi saavuttanut haluamaansa tulosta, mutta marraskuussa 1914 Turkki liittyi sotaan.


title: Otto Liman von Sanders

text: Liman von Sanders nimitettiin elokuussa 1914 Dardanellien luo sijoitetun Turkin ensimmäisen armeijan komentajaksi, mistä hänet siirrettiin maaliskuussa 1915 johtamaan viidettä armeijaa Gallipolin niemimaalle. Yhdessä turkkilaisten komentajien kanssa hän torjui menestyksekkäästi brittiläisten ja australialaisten joukkojen maihinnousuyrityksen Gallipolilla ja pakotti ympärysvaltojen joukot perääntymään. Maaliskuusta 1916 alkaen Liman von Sandersin komentama viides armeija vastasi Traakian ja Vähä-Aasian rannikoiden puolustuksesta. Hän säilytti koko maailmansodan ajan myös asemansa saksalaisen sotilaskomission johdossa, mutta Turkin sotaministeri ja ylipäällikkö Enver pašša pyrki mitätöimään hänen vaikutuksensa eikä noudattanut hänen neuvoaan keskeyttää sotatoimet Kaukasuksella. Helmikuussa 1918 Liman von Sandersista tehtiin Palestiinaan sijoitettujen turkkilais-saksalaisten joukkojen ylipäällikkö. Hän yritti pysäyttää brittien työntymisen Palestiinaan ja Syyriaan, mutta joutui lopulta perääntymään Edmund Allenbyn johtamien ylivoimaisten brittijoukkojen edessä. Liman von Sanders joutui vetäytymään Alepposta ja kärsi murskatappion Megiddon taistelussa syyskuussa 1918, välttäen vain täpärästi vangiksi joutumisen. Aselevon astuttua voimaan 31. lokakuuta 1918 hän johti Konstantinopolissa saksalaisten joukkojen kotiuttamista.


title: Otto Liman von Sanders

text: Britit vangitsivat Liman von Sandersin helmikuussa 1919 epäiltynä sotarikoksista ja pitivät häntä puolen vuoden ajan vankina Maltalla. Vapauttamisensa yhteydessä hän ilmoitti vetäytyvänsä palveluksesta. Hän julkaisi vuonna 1920 muistelmateoksen "Fünf jahre Türkei".


title: Magdalena Fjällström

text: Magdalena Fjällström (s. 12. tammikuuta 1995) on ruotsalainen alppihiihtäjä, joka edustaa Tärna IK Fjällvinden -seuraa.


title: Magdalena Fjällström

text: Fjällström voitti Innsbruckissa käydyissä nuorten talviolympialaisissa 2012 kultaa superalppiyhdistetyssä. Nuorten MM-kilpailuissa 2013 hän voitti kultaa pujottelussa. Alppihiihdon maailmancupissa Fjällström kilpaili ensimmäisen kerran Söldenin pujottelussa lokakuussa 2012. Maailmancupin pisteille hän selviytyi ensimmäisen kerran 16. maaliskuuta 2013 käydyssä Lenzerheiden pujottelussa, jossa hän sijoittui 17:nneksi. Parhaimmillaan hän on sijoittunut maailmancupissa sijalle 13 Lienzin pujottelussa joulukuussa 2013.


title: Ovaro Kiinteistösijoitus

text: Ovaro Kiinteistösijoitus Oyj (vuoteen 2018 Orava Asuntorahasto Oyj ) on suomalainen Helsingin pörssiin listattu kiinteistösijoitusyhtiö. Yhtiö sijoittaa vuokra-asuntoihin ja toimitiloihin Suomessa.


title: Ovaro Kiinteistösijoitus

text: Yhtiö oli ensimmäinen suomalainen veroetua nauttiva kiinteistörahasto (ns. REIT). Yhtiö kuitenkin muuttui 1.10.2018 Ovaro Kiinteistösijoitukseksi ja samalla tavalliseksi sijoitusyhtiöksi ilman veroetua.


title: Ovaro Kiinteistösijoitus

text: Yhtiö perustettiin 30. joulukuuta 2010 lähes heti osakeyhtiömuotoiset asuntorahastot mahdollistavan veronhuojennuslain tultua voimaan. Perustettaessa yhtiön omistukseen tuli kaksi Lahdessa sijaitsevaa asunto-osakeyhtiötä.


title: Ovaro Kiinteistösijoitus

text: Yhtiö järjesti listautumisannin ja listautui Helsingin pörssiin syksyllä 2013.


title: Ovaro Kiinteistösijoitus

text: Yhtiön virallinen nimi oli "Orava Asuinkiinteistörahasto Oyj" vuoteen 2015 asti, jolloin nimeksi vaihdettiin "Orava Asuntorahasto Oyj".


title: Ovaro Kiinteistösijoitus

text: Yhtiö pyrki hankkimaan kokonaisia asuinkiinteistöjä alhaiseen hintaan ja myymään hankkimiaan asuntoja yksitellen korkeammalla hinnalla. Omistusaikana yhtiö vuokrasi asuntojaan. REIT-yhtiönä Orava oli vapautettu tuloverosta. Sen tuli kuitenkin jakaa lähes koko tuloksensa osinkona, jota verotettiin täysimääräisesti osakkeenomistajien tulona.


title: Ovaro Kiinteistösijoitus

text: Orava Asuntorahastolla ei aiemmin ollut muuta omaa henkilökuntaa kuin toimitusjohtaja. Yhtiön toimintaa ja hallinnointia hoiti hallinnointiyhtiö "Orava Rahastot Oyj". Asuntorahasto maksoi hallinnointiyhtiön palveluista palkkion, vähintään 0,6 % varojen arvosta vuodessa.


title: Ovaro Kiinteistösijoitus

text: Alussa yhtiö menestyi ja se pystyi näyttämään voittoa sekä jakamaan osinkoa. Menestys kuitenkin heikkeni ja yhtiö kääntyi tappiolliseksi vuonna 2017. Tällöin myös osingonmaksu jouduttiin lopettamaan. Tappioon johti yhtiön omistamien asuntojen arvon lasku.


title: Ovaro Kiinteistösijoitus

text: Investors House hankki syksyllä 25,2 % omistusosuuden Orava Asuntorahastosta vaihtotarjouksella ja nousi yhtiön suurimmaksi omistajaksi. Vaihtotarjouksessa 1800 Oravan osakkeenomistajaa vaihtoi osakkeensa Investors Housen osakkeisiin. Tarjouksen toteuduttua Oravan vanha hallitus erotettiin ja vaihdettiin kokonaan uusiin jäseniin. Sopimus hallinnointiyhtiön kanssa irtisanottiin päättymään joulukuussa 2018.


title: Ovaro Kiinteistösijoitus

text: Orava vaihtoi nimekseen "Ovaro Kiinteistösijoitus Oyj" 1.10.2018 lukien. Samalla yhtiö muuttui asuntorahastosta kiinteistösijoitusyhtiöksi. Muutoksen taustalla oli Oravan huono menestys. Muutoksen myötä yritys luopui verovapaudestaan ja vaihtoi sekä strategiaansa että hallintomallia. Muutoksen tavoitteena oli kannattavuuden parantaminen ja omistaja-arvon kasvattaminen. Tähän yhtiö ilmoitti pyrkivänsä myymällä pois uudehkoja isoja perheasuntoja, joiden tuotto oli vaatimaton ja jotka eivät sopineet vuokrauskäyttöön. Uuden strategian mukaan yhtiö laajensi sijoitusaluettaan asunnoista myös toimitilakiinteistöihin.


title: Ovaro Kiinteistösijoitus

text: Välittömästi ennen muutosta 30.9.2018 yhtiö omisti 1586 huoneistoa 127 eri kohteessa. Huoneistoista 24 oli toimitiloja ja loput asuntoja. Huoneistot sijaitsivat eri puolilla Suomea. Sijoitukset huoneistoihin jakautuivat kolmeen osaan siten, että 40 % varallisuudesta oli Helsingin seudulla, vajaa kolmannes muissa suurissa kaupungeissa sekä loput vajaa kolmannes keskisuurissa kaupungeissa. Sijoituksista 70 % oli vuonna 1990 ja sen jälkeen valmistuneissa taloissa. Huoneistojen arvo oli yhtiön käyttämän laskentatavan mukaan 192 miljoonaa euroa ja ulkopuolisen arvioitsijan mukaan 187 miljoonaa euroa. Yhtiö ilmoitti pyrkivänsä myymään näistä huoneistoista noin 40 % osana saneerausta, jolla yhtiö tavoittelee tuloksen parantamista.


title: Ovaro Kiinteistösijoitus

text: Orava Asuntorahastolla ei ollut omaa henkilökuntaa, mutta Ovaro Kiinteistösijoituksella on. Toimitusjohtaja on Kari Sainio ja neljän hengen johtoryhmä aloitti 1.10.2018.


title: Ovaro Kiinteistösijoitus

text: Orava listautui Helsingin pörssiin syksyllä 2013. Se oli Suomen ensimmäinen pörssilistattu verovapaa REIT-yhtiö. Listautumisannissa osakkeen hinta oli 10,30 euroa. Yhtiön osakekurssi nousi listautumisen jälkeen. Korkeimmillaan vuonna 2014 kurssi oli 15,88 euroa. Kurssikehitys oli kuitenkin sen jälkeen dramaattinen. Vuoden 2017 keväällä kurssi laski jo selvästi alle 5 euron. Tästä se hieman nousi sen jälkeen, kun Investors House teki vaihtotarjouksen yhtiön osakkeista.


title: Ovaro Kiinteistösijoitus

text: Orava maksoi aiemmin osinkoa neljä kertaa vuodessa. Yhteensä osinkoa ehditiin vuosina 2014–2017 maksaa 3,49 euroa osakkeelta. Vuoden 2017 lopussa osingonmaksu kuitenkin keskeytettiin sen jälkeen, kun Investors House oli noussut yhtiön suurimmaksi omistajaksi ja yhtiön hallitus oli vaihdettu.


title: Ovaro Kiinteistösijoitus

text: Yhtiön osakkeenomistajien lukumäärä vuoden 2017 lopussa oli noin 4 900. Yli puolet osakkeista oli kotimaisten kotitalouksien hallussa. Toiseksi suurin omistajaryhmä oli kotimaiset yksityiset yritykset. Yhdessä nämä ryhmät omistivat 88 % osakkeista. Suurin omistaja Investors House omisti osakkeista 25,2 %, kun muiden yksittäisten osakkaiden osuus jäi alle 3 prosentin.


title: Ovaro Kiinteistösijoitus

text: Oravan osakkeet poistettiin pörssilistalta kiinteistörahastona 1.10.2018 ja listattiin uudelleen pörssiyhtiö Ovarona. Muutoksessa osakkeen kaupankäyntitunnus, liikkeeseenlaskijatunnus ja ISIN-koodi vaihtuivat. Entinen kaupankäyntitunnus oli OREIT. Uudeksi tunnukseksi tuli OVARO.


title: Annemi Sandström

text: Annemi Sandström (s. 1985) on entinen suomalainen kilpauimari, jonka päälajeja olivat 1500 ja 800 metrin vapaauinti. Hän edusti Hyvinkään Uimaseuraa.


title: Annemi Sandström

text: Hän voitti uransa aikana 10 Suomen mestaruutta ja teki vuonna 2003 Suomen ennätyksen päämatkallaan 1500 metrin vapaauinnissa ajalla 17.01.81.


title: Annemi Sandström

text: Sandström lopetti uransa vuonna 2005.


title: Walther Sommerlath

text: Walther Sommerlath (22. tammikuuta 1901 Heidelberg, Saksa – 21. lokakuuta 1990) oli saksalainen liikemies sekä Ruotsin kuningattaren Silvian isä. Vuonna 2002 "Arbetaren"-lehti paljasti hänen olleen Saksan kansallissosialistisen työväenpuolueen jäsen. Ilmeisesti hän liittyi puolueeseen vuoden 1934 lopulla ja oli sen jäsen kunnes se kiellettiin. Hänen väitetään vuonna 1939 ottaneen haltuunsa juutalaisen Efim Wechslerin omistaman tehtaan Berliinissä. Vuonna 1976 antamassaan haastattelussa Sommerlath kiisti olleensa missään tekemisissä natsien kanssa. Ruotsin kuningasperhe on kieltäytynyt kommentoimasta hänen taustojaan, mutta kuningatar Silvia ryhtyi tutkimaan isänsä väitettyjä natsikytköksiä vuonna 2011. Hänen teettämänsä selvityksen mukaan Sommerlath auttoi Wechsleriä pakenemaan natseja Etelä-Amerikkaan.


title: Wildstylez

text: Joram Metekohy (s. 7. tammikuuta 1983 Veenendaal) on alankomaalainen musiikintuottaja ja DJ.


title: Wildstylez

text: Metekohy aloitti uransa hardstylen parissa Ruben Hooyerin kanssa ja julkaisi yhteisprojektin Scantraxxin alaisuudessa. Myöhemmin hän vaihtoi artistinimekseen Wildstylez. Metekohyn ensimmäinen soolojulkaisu oli vuonna 2007 ilmestynyt "Life'z A Bitch". Myöhemmin hän on tehnyt yhteistyötä lukuisten eri artistien kanssa. Metekohy julkaisi muun muassa julkaisun yhdessä Headhunterzin kanssa.


title: Unmercyful Extermination

text: Unmercyful Extermination on yhdysvaltalaisen brutaalin death metal -yhtyeen Internal Sufferingin EP-levy, joka julkaistiin vuonna 2001 levymerkillä Macabre Mementos Records.


title: Unmercyful Extermination

text: Mutilated Records julkaisi albumista bonuskappaleita sisältävän uusintapainoksen elokuussa 2013.


title: The Expendables 3

text: The Expendables 3 on vuonna 2014 ensi-iltansa saanut Patrick Hughesin ohjaama yhdysvaltalainen toimintaelokuva. Se on kolmas osa elokuvasarjassa, jonka "The Expendables" aloitti vuonna 2010. Elokuvasarjan aiempien osien näyttelijöistä on "The Expendables 3":ssa mukana Sylvester Stallone, Jason Statham, Jet Li, Dolph Lundgren, Randy Couture, Terry Crews ja Arnold Schwarzenegger. Elokuvan uusina tähtinä esiintyvät Harrison Ford, Wesley Snipes, Antonio Banderas, Mel Gibson, Kelsey Grammer, Kellan Lutz, Ronda Rousey, Victor Ortiz, Glen Powell ja Robert Davi.


title: The Expendables 3

text: Barney Rossin johdolla Lee Christmas, Gunnar Jensen ja Toll Road pelastavat Rossin entisen kollegan, ”tohtori Kuoleman” junasta, joka on matkalla vankilaan. Tohtori, veitsiin erikoistunut lääkintämies, otetaan avuksi tehtävään, jonka tarkoitus on estää pommien kuljetus somalialaiselle sotapäällikölle. Tehtävän aikana Ross huomaa, että pommikauppias on kuolleeksi luultu Conrad Stonebanks, joka aikoinaan perusti Expendables-ryhmän Rossin kanssa mutta petti ystävänsä ryhdyttyään laittomaan asekauppaan. Rossin joukko hyökkää Stonebanksin kimppuun, mutta tämä haavoittaa Caesaria ja onnistuu pakenemaan.


title: The Expendables 3

text: CIA:lle työskentelevä Max Drummer antaa Rossille tehtäväksi Stonebanksin vangitsemisen, jotta tämä voidaan tuomita sotarikoksistaan Kansainvälisessä rikostuomioistuimessa. Ross syyttää itseään Caesarin haavoittumisesta ja lakkauttaa itselleen tärkeistä ihmisistä koostuvan Expendables-ryhmän ottaakseen tehtävään uusia alaisia, jotka suostuvat asettamaan henkensä vaaraan Stonebanksin kaappaamiseksi. Ross saa apua uusien palkkasotilaiden etsimiseen eläköityneeltä Bonapartelta, joka tutustuttaa Rossin uusiin, nuoriin alaisiin. Ross ottaa uuteen kokoonpanoonsa entisen merivoimien sotilaan John Smileen, yökerhon ulosheittäjä Lunan, tietokone-ekspertti Thornin ja ase-ekspertti Marsin, mutta kieltäytyy innokkaan tarkka-ampuja Galgon palveluksista. Trench Mauser paljastaa, että Stonebanks suorittaa parhaillaan asekauppaa Romaniassa. Rossin ryhmä suorittaa väijytyksen ja kidnappaa Stonebanksin tarkoituksenaan viedä hänet Drummerille, mutta Stonebanksin alaiset keskeyttävät kuljetuksen. Ross lentää sillalta alas jokeen, ja hänen uudet alaisensa joutuvat vangituiksi.


title: The Expendables 3

text: Stonebanks lähettää Rossille videon, jossa hän paljastaa olinpaikakseen Uzmenistanin valtion. Ross saa mukaansa entisen ryhmänsä ja antaa mahdollisuuden myös Galgolle. Rossin ryhmä pelastaa nuoret palkkasotilaat suuresta kerrostalosta, mutta huomaa Stonebanksin virittänen rakennuksen räjähteillä. Thorn estää räjähdyksen häirintälaitteella, jolloin Stonebanks komentaa Uzmenistanin asevoimat panssarivaunuineen ja helikoptereineen tuhoamaan Expendables-ryhmän. Joukko taistelee vastaan, ja Drummer, Mauser sekä Ying Yang tarjoavat ilmatukea ja lopulta he laskeutuvat rakennuksen katolle evakuoimaan toverinsa. Kun Stonebanks kyllästyy sotilaidensa huonoon menestykseen, hän hyökkää itse rakennukseen ja ryhtyy kaksintaisteluun Rossin kanssa. Ross onnistuu tappamaan Stonebanksin, mutta Thornin häirintälaitteen akku on loppumassa ja rakennus uhkaa räjähtää. Ross hyppää Drummerin helikopteriin juuri ennen rakennuksen romahtamista. Onnistuneen tehtävän jälkeen Ross hyväksyy Galgon, Smileen, Lunan, Thornin ja Marsin virallisesti osaksi Expendables-ryhmää, ja joukko iloitsee Caesarin parantumista.


title: Burn (Ellie Gouldingin kappale)

text: Burn on brittiläisartisti Ellie Gouldingin kappale hänen "Halcyon Days" -studioalbumilta, joka on uudelleenjulkaistu versio hänen "Halcyon"-studioalbumista. Kappaleen sanoittivat Ryan Tedder, Goulding, Greg Kurstin, Noel Zancanella sekä Brent Kutzle, kun taas tuotannosta vastasi Kurstin ja vokaaleista taas Tedder. Se julkaistiin uudelleenjulkaisun ensimmäisenä singlenä 5. heinäkuuta 2013.


title: Burn (Ellie Gouldingin kappale)

text: ”Burn” on saanut julkaisunsa jälkeen ristiriitaisia vastaanottoja musiikkikriitikoilta, jotka kehuivat sitä "mukaansatempaavaksi" ja sanoivat sen olevan artistin kaikista radioystävällisin kappale tähän mennessä, kun taas toiset tunsivat kappaleen muistamattoman arvoiseksi. Kappale oli Gouldingin ensimmäinen Britannian singlelistan kärkisijan saavuttanut single, kun sitä myytiin 116 857 kappaletta ensimmäisellä viikollaan. Se myös pysyi listan kärjessä kolme peräkkäistä viikkoa. Kappale menestyi myös kansainvälisesti, sijoittuen kymmenen parhaan joukkoon lukuisissa valtioissa, kuten Australiassa, Itävallassa, Belgiassa, Saksassa, Irlannissa, Italiassa, Uudessa-Seelannissa ja Ruotsissa. Siitä tuli Gouldingin kolmas single, joka saavutti sijan kahdenkymmenen parhaan joukossa Yhdysvalloissa.


title: Sylkikuoriaiset

text: Sylkikuoriaiset (Cantharidae) on erilaisruokaisten alalahkoon kuuluva kovakuoriaisheimo. Ne ovat sukua kiiltomadoille. Niiden ruumis ja siivet ovat pehmeitä ja niiden kuori on ohut. Niiden väritys toimii suojavärinä petoja vastaan. Lisäksi niillä on suojakeinona paha maku.


title: Sylkikuoriaiset

text: Sylkikuoriaisten väri on yleensä punamusta tai keltamusta. Niiden ruumis on pitkulainen ja ne ovat pituudeltaan 2–15 mm.


title: Sylkikuoriaiset

text: Toukat elävät maassa ja aikuiset kasvistossa. Niitä esiintyy niityillä, puutarhoissa ja viljelyksillä.


title: Sylkikuoriaiset

text: Sylkikuoriaiset saattavat kohdata parittelukumppanin etsiessään kukista siitepölyä. Naaras munii munat maahan paikkaan, missä on suojana joko kariketta tai lahopuu.


title: Sylkikuoriaiset

text: Sylkikuoriaiset syövät sekä toukkina että aikuisina pieniä eläimiä, muun muassa kirvoja. Tämän lisäksi aikuiset syövät kukkien siitepölyä.


title: Supreme Knowledge Domain

text: Supreme Knowledge Domain on kolumbialaisen brutaalin death metal -yhtyeen Internal Sufferingin esikoisalbumi. Se julkaistiin vuonna 2000 levymerkillä Qabalah Productions. Albumi sai hyvin negatiivisen vastaanoton. Arvostelusivusto metalreviews.com nimesi albumin kuukauden huonoimmaksi äänitteeksi tammikuussa 2001.


title: Supreme Knowledge Domain

text: Vuonna 2006 Displeased Records julkaisi albumista uusintapainoksen, joka sisältää yhtyeen vuoden 2000 demoalbumin kappaleet.


title: Beulah Park

text: Beulah Park on Ohion Grove Cityssä sijaitseva laukkarata, joka avattiin vuonna 1923. Siihen kuuluu yksi mailin (1 609 metrin) maapohjainen rata ja ratapidennykset 1 200 ja 2 000 metrin lähdöille. Se on nykyisin yksi Ohion kolmesta englannintäysiveristen kilpailuita järjestävästä laukkaradasta.


title: Beulah Park

text: Beulah Parkissa järjestetään kilpailuita englannintäysiverisille lokakuusta toukokuuhun ja harvemmassa aikataulussa myös quarterhevosille. Beulah Park on auki kaikkina viikonpäivinä. Se sijaitsee 11 kilometrin päässä Columbusin kaupungista. Laukkakauden ulkopuolella kesäisin Beulah Parkissa järjestetään muita tapahtumia kuten musiikkikonsertteja.


title: Beulah Park

text: Beulah Park avattiin vuonna 1923 ja se on Ohion vanhin laukkarata. Avaamista seuraavina vuosina radalla järjestettiin hevoskilpailuiden lisäksi myös silloin tällöin lähtöjä englanninvinttikoirille Koirakisat jäivät lyhytikäisiksi ja julkisuuden ulkopuolelle, koska ne olivat Ohiossa laittomia.